Lelaki Ini Mempunyai 24 Personaliti Berbeza - Kisah Billy Milligan

Disorder Identity Dissociative (DID) atau sering dikenali sebagai Gangguan Kepelbagaian Personaliti adalah sesuatu daripada beberapa gangguan disosiatif dalam Manual Diagnostik dan Statistik Gangguan Mental.

Gejala ini dikesan sekiranya seseorang itu mempunyai sekurang-kurangnya dua personaliti yang berbeza. Setiap personaliti itu mempunyai fikiran, perasaan dan memorinya yang tersendiri dan hanya satu personaliti sahaja yang akan muncul pada satu-satu masa.

Gangguan ini terjadi tanpa gangguan penggunaan dadah, alkohol atau kondisi kesihatan. Apabila diagnosis dilakukan, biasanya pesakit mempunyai sejarah yang lama berkaitan penderaan semasa zaman kanak-kanak.

Gejala gangguan ini merangkumi perkara-perkara seperti "kehilangan masa" dan hilang ingatan yang kerap, perubahan pada tulisan tangan dan perubahan dalam fungsi yang membuatkan penghidap hampir kurang upaya untuk berfungsi dengan baik bergantung pada jenis personaliti yang muncul.

Keadaan gangguan ini kadang-kala sukar untuk didiagnosi dan terdapat beberapa kontroversi sama ada ia benar-benar wujud. Sesetengah pakar mental percaya bahawa orang yang mengalami gangguan ini mungkin seorang yang pandai berlakon, mengalami misdiagnosis atau penularan sosial. Adalah sukar untuk melakukan demonstrasi gangguan ini secara jelas.

Menurut Columbus Dispatch, Billy Milligan telah dibicarakan pada tahun 1978 kerana telah merogol tiga orang wanita. Akan tetapi, dia didapati tidak bersalah di atas sebab kurang siuman. Malah, Billy disahkan mempunyai 24 personaliti berbeza.

Serangan pertama yang dilakukannya ialah pada 14 Oktober 1977. Billy telah menculik seorang pelajar Ohio State University di tempat letak kereta kampus menggunakan senjata api. Selepas melakukan serangan seksual, Billy memaksa wanita itu menulis sekeping cek kepadanya sebelum menunaikan cek itu di bank.

Serangan kedua berlaku lapan hari kemudian dan serangan ketiga pula empat hari selepas itu pada 26 Oktober. Sehari selepas serangan terakhir, salah seorang mangsa telah mengenalpasti wajah Billy apabila melihat foto suspek dalam simpanan polis. Ditambah dengan bukti cap jari pada salah satu kereta mangsa, Billy akhirnya ditangkap.

Pegawai polis yang menangkap Billy berkata bahawa dia telah berbual dengan beberapa orang yang berbeza ketika sedang membawa Billy ke balai. Pegawai perubatan yang memeriksa Billy telah memfokuskan kepada apa yang diadukan oleh pegawai polis berkenaan.

Pembela awam yang mewakili Billy memberitahu peguam pendakwa raya bahawa mereka ingin menggunakan rayuan dengan alasan kurang siuman terhadap kes Billy.

Penilaian psikiatri yang lebih lanjut telah dilakukan terhadap Billy. Pasukan penilai telah mendapati bahawa personaliti seorang lelaki Yugoslavia berusia 23 tahun bernama Ragen telah mengambil alih kesedaran Billy dan mempunyai keinginan melakukan jenayah seperti merompak.

Satu lagi ialah personaliti Adalana, seorang lesbian berusia 19 tahun yang ingim merogol wanita lain kerana dia mahu merasa dekat dengan seseorang. Billy dan 22 personaliti lain tidak mengingati apa yang dilakukan oleh Adalana terhadap mangsa-mangsanya. 10 personaliti yang paling asas dalam gangguan yang dialami Billy adalah seperti:

Pendakwa raya masih tetap ragu dengan penilaian ini. Mereka malah hadir sama dalam salah satu wawancara dengan Billy Milligan kerana ingin melihat sendiri bagaimana personaliti dalamannya itu muncul dan pergi.

Salah seorang pendakwa raya iaitu Bernard Yavirch berkata, dia melihat beberapa corak perbualan dengan loghat yang berbeza daripada Billy. Malah, setiap personaliti juga mempunyai cara duduk yang berlainan di atas kerusi.

Semua orang akhirnya bersetuju bahawa Billy sememangnya mempunyai gangguan personaliti. Memang terbukti bahawa dia telah melakukan jenayah tetapi tidak sepenuhnya ke atas perbuatannya.

Hakim telah memutuskan bahawa Billy Milligan tidak bersalah atas alasan tidak siuman dan mengarahkan agar Billy dihantar ke pusat kesihatan mental Ohio.

Difahamkan ketika Billy muda, dia telah berulang kali didera secara seksual dan diseksa secara fizikal oleh bapa tirinya. Penderaan itu menyebabkan personaliti mengalami masalah.

Pada tahun 60-an dan 70-an, Billy terlibat dengan banyak masalah di sekolah, tempat kerja dan sering melanggar undang-undang. Kebanyakan perbuatan ini dilakukan oleh personalitinya yang berbeza.

Pada tahun 1981, Billy bersama penulis Danial Keyes telah menghasilkan sebuah buku bertajuk The Minds of Billy Milligan. Pada tahun 1988 doktor yang merawatnya memberitahu bahawa gangguan kepelbagaian personaliti Billy hampir pulih dan dia dibenarkan untuk meninggalkan hospital mental.

Dia terus menerima rawatan sebagai pesakit luar untuk beberapa tahun lagi dan akhirnya bebas daripada gangguan pada tahun 1991. Billy malah bersetuju untuk membayar balik Majlis Negeri Ohio untuk kos rawatannya yang berjumlah USD 450,000.

Pada tahun 90-an dia tinggal di County San Diego di California, di mana dia dituduh telah membuat ancaman terhadap seorang hakum. Selain itu dia juga telah difailkan bankrup.

Dia akhirnya berpindah semula ke Ohio dan menyepi. Dia telah memutuskan hubungan dengan keluarga dan doktor yang merawatnya. Hanya salah seorang kakaknya sahaja tahu di mana Billy tinggal. Billy hidup menyepi sehingga dia meninggal dunia pada tahun 2014. Kisah Billy Milligan telah menjadi inspirasi kepada filem Split (2017) dan Glass (2019).


8 Individu Lelaki yang Mempunyai Paling Ramai Isteri

Biasanya di seluruh dunia, perkahwinan adalah ikatan antara dua individu. Walau bagaimanapun, agama Islam membolehkan seseorang lelaki itu berkahwin sehingga empat orang isteri dengan syarat dia mampu dari segi nafkah dan berlaku adil.

Dalam sesetengah kes, ada lelaki yang berkahwin lebih daripada yang sepatutnya dan ia dikira sebagai jenayah di kebanyakan negara. Berikut adalah beberapa orang lelaki yang mempunyai ramai isteri dalam sejarah.

Lelaki ini merupakan ketua keluarga kepada lebih daripada 100 orang dan mereka semua tinggal bersama. Ziona Chana mempunyai 39 orang isteri dan 94 orang anak. Dia juga mempunyai 14 orang menantu wanita dan 33 orang cucu.

Hampir kesemua mereka tinggal di sebuah rumah besar empat tingkat dengan 100 buah bilik di kawasan berbukit di Kampung Baktwang, Mizoram, India.

Keluarga besar itu diurus dengan disiplin seperti tentera. Isteri Chana yang paling tua iaitu Zathiangi akan membuat jadual siapa yang akan melakukan tugasan di rumah seperti memasak, mencuci dan pelbagai lagi.

Ziona Chana akan menempatkan isterinya yang lebih muda di dalam bilik yang hampir dengan bilik tidurnya, manakala isteri yang lebih tua ditempatkan dalam bilik yang lebih jauh. Isteri-isterinya juga mempunyai jadual untuk mengunjungi bilik tidur Chana.

Joseph Smith merupakan pengasas gerakan Mormonisme dan Latter Day Saint (LDS). Dia telah menerbitkan Kitab Mormon ketika berusia 24 tahun. Sepanjang hidupnya, dia telah berkahwin dengan sebanyak 40 orang wanita dan beberapa di antaranya adalah isteri kepada lelaki lain.

Isteri pertamanya iaitu Emma Smith bagaimanapun tidak dapat bersetuju dengan cara berpoligami suaminya. Pada awalnya, dia hanya menerima apabila suaminya berkahwin dengan empat lagi wanita lain dan tinggal di rumah yang sama. Tidak lama selepas itu dia telah menghalau semua isteri-isteri Joseph daripada rumah mereka.

Joseph Smith telah ditembak mati semasa berada di penjara atas tuduhan melakukan pengkhianatan pada tahun 1844. Selepas kematiannya, banyak akhbar menggambarkan Joseph sebagai seorang fanatik agama. Namun, pengikutnya beranggapan Joseph mati sebagai syahid.

Brigham Young adalah Presiden kedua kepada gereja Mormon iaitu Church of Jesus Christ of Latter Day Saints. Dia juga adalah pengasas kepada Salt Lake City di Utah dan berkhidmat sebagai gabenor pertama Utah.

Young telah berkahwin dengan seramai 55 orang wanita dan berjaya menarik 54 orang daripada isterinya untuk menganut fahaman Mormonisme. Ketika dia meninggal dunia pada tahun 1877, Young mempunyai 56 orang anak.

Daripada kesemua isterinya, 23 orang masih bersamanya sehingga akhir hayat, 10 telah bercerai dan 19 orang lagi telah meninggal dunia sebelumnya. Empat orang isterinya lagi tidak diketahui status mereka.

Dalam kes lelaki ini, dia tidak mempunyai isteri yang banyak sekaligus. Dalam tempoh 50 tahun, dia telah bernikah dengan 58 orang wanita. Akan tetapi, dia telah menceraikan 54 orang daripada isterinya dan lupa kebanyakan nama-nama bekas isterinya.

Lelaki ini bernama Saleh al-Sayeri dan tinggal di Usfan, Arab Saudi. Dia tahu bahawa dia mempunyai 10 orang anak lelaki. Namun, apabila ditanyakan berapa jumlah anak perempuan, dia sering keliru dan hanya menjawab 25 orang.

Saleh yang berusia 78 tahun itu pada asalnya adalah seorang pengembala dan kemudian menjadi ahli perniagaan. Dia telah menghabiskan wang sebanyak RM 6.6 juta untuk berkahwin dan bercerai dengan semua isteri-isterinya. Dia berkata tidak pernah jemu berkahwin dan akan melakukannya lagi sekiranya mempunyai jodoh.

Asentus Akuku atau lebih dikenali sebagai Akuku Danger merupakan seorang lelaki yang terkenal di Kenya. Ini kerana dia telah berkahwin dengan lebih daripada 100 orang wanita sepanjang hidupnya dan mempunyai hampir 200 orang anak.

Dia diberi jolokan "Danger" kerana dikatakan menarik perhatian wanita kerana rupanya yang kacak. Akuku Danger telah berkahwin dengan isteri pertamanya pada tahun 1939 dan mula berpoligami pada usia 22 tahun. Kali terakhir dia berkahwin ialah pada tahun 1992 dan 12 daripada isterinya telah meninggal dunia terlebih dahulu.

Kerana mempunyai terlalu ramai anak, Akuku Danger telah menubuhkan dua sekolah rendah semata-mata untuk mendidik anak-anaknya. Selain itu, Akuku juga telah membina sebuah gereja untuk ahli keluarganya yang besar. Akuku meninggal dunia pada tahun 1990-an akibat sakit tua.

Mohammed Bello Abubakar yang berasal dari Nigeria dikenali kerana telah mencetuskan kontroversi di kampung halamannya di Bina, Niger State. Antara kontroversi mengenai dirinya adalah mengenai perkahwinan poligaminya yang banyak dan sering bersuara secara lantang.

Dia pernah ditahan di bawah undang-undang Syariah dan dihantar ke penjara pada tahun 2008 kerana enggan menceraikan 82 orang daripada 86 orang isterinya.

Ketika dia dikritik oleh ulama dan pendakwah Islam yang lain, Mohammed Bello Abubakar tetap berdegil dengan pendiriannya bahawa dia benar. Sekiranya dia bersalah pasti tuhan tidak akan mengizinkan dia untuk berkahwin sebanyak itu. Kebanyakan wanita yang berkahwin dengannya percaya bahawa itu adalah arahan dari tuhan.

Apabila dibebaskan, Mohammed Bello Abubakar terus menambah bilangan isterinya sehinggalah dia meninggal dunia pada tahun 2017. Dia telah berkahwin sebanyak 120 kali, bercerai dengan 10 daripada isterinya dan mempunyai 203 orang anak.

Walaupun poligami adalah tidak sah di Thailand, seorang lelaki bernama Tambon Prasert di sana mempunyai seramai 120 orang isteri dan 28 orang anak. Apa yang lebih aneh ialah, semua isteri-isterinya tahu mengenai perkara ini dan tidak membantah suami mereka berkahwin ramai.

Prasert merupakan seorang ahli politik tempatan berusia 58 tahun dan mempunyai perniagaan dalam sektor pembinaan yang berjaya. Dia adalah wakil rakyat daerah Phromnee di Wilayah Nakorn Nayok, 90 km daripada Bangkok.

Prasert yang juga merupakan seorang kontraktor memberitahu setiap kali dia mendapat projek pembinaan di sesuatu kawasan, dia akan mencari isteri baru di kawasan itu. Dia juga mendakwa tiada masalah dalam menyediakan keperluan seperti rumah kepada isteri-isterinya.

Kebanyakan daripada isteri Prasert adalah berumur di bawah 20 tahun. Prasert tidak begitu menyukai wanita yang lebih tua daripada itu kerana terlalu banyak berdebat.

Fat'h Ali Shah Qajar adalah Shah Iran kedua yang memerintah dari tahun 1797 hingga 1834. Semasa hidupnya, dia telah berkahwin dengan kira-kira 158 orang wanita.

Walau bagaimanapun, sebuah buku yang diterbitkan pada tahun 1874 telah membantah kenyataan itu dengan mengatakan Fat'h Ali hanya mempunyai 4 orang isteri. Selebihnya adalah gundik-gundiknya.

Fat'h Ali Shah Qajar dipercayai mempunyai 57 orang anak lelaki dan 46 orang anak perempuan. Melalui anak-anaknya, dia memperolehi 296 orang cucu lelaki dan 292 orang cucu perempuan.

Walaupun terdapat pelbagai kenyataan dan perdebatan mengenai jumlah isterinya yang tepat, sebuah buku bertajuk Tarikh-e Azodi yang ditulis oleh Soltan Ahmad Mirza Azod-ed-Dowleh mengandungi nama 160 orang wanita yang dipercayai adalah isteri-isteri kepada Fat'h Ali Shah Qajar.


Kisah Tragedi Kematian Steve Irwin (The Crocodile Hunter) Sewaktu Sesi Penggambaran

Sewaktu penghujung tahun 90-an dan awal 2000, siaran televisyen The Crocodile Hunter merupakan satu siaran fenomena. Ianya adalah sebuah dokumentari mengenai hidupan liar yang dihoskan oleh Steve Irwin dan isterinya, Teri.

Siaran televisyen ini menjadi popular kerana keberanian dan keunikan Steve Irwin untuk berada secara berhadapan dengan pelbagai haiwan liar. Konsep ini sedikit berbeza dengan filem-filem dokumentari daripada National Geographic yang hanya merakamkan video daripada jauh dan disertai suara latar pengacara.

Kerana keberanian Steve Irwin juga, beliau mendapat jolokan "The Crocodile Hunter". Berasal dari Australia, beliau merupakan seorang seorang pencinta haiwan dan bekerja menjaga haiwan di zoo. Keluarganya juga merupakan pemilik Austalia Zoo yang diasaskan oleh ibu bapanya.

Latar belakang ibu bapanya yang sememangnya pencinta haiwan nampaknya diwarisi pula oleh beliau. Sepanjang hidupnya, beliau menjadi pengacara untuk beberapa program dokumentasi antaranya The Crocodile Hunter(1996–2007), Croc Files (1999–2001), The Crocodile Hunter Diaries (2002–2006) dan New Breed Vets (2005)

Kerjaya sebagai seorang pengacara seperti beliau bukanlah tugas yang mudah. Hal ini disebabkan beliau perlu berada secara dekat dan berhadapan dengan haiwan liar yang ingin didokumentasinya. Ini termasuklah haiwan yang merbahaya dan ganas seperti buaya.

Malah, peristiwa kematiannya adalah sesuatu kejadian yang tidak disangka-sangka. Beliau sebenarnya mati disebabkan oleh serangan ikan pari gergasi yang telah menyerangnya. Peristiwa ini berlaku pada ketika mana beliau sedang melakukan penggambaran untuk filem Ocean's Deadliest.

"I'm Dying". Itulah ayat terakhir yang keluar daripada mulut beliau setelah diserang oleh ikan pari tersebut dan terkena tikaman bertubi-tubi daripada ikan tersebut. Peristiwa malang ini telah diceritakan sendiri oleh Justin Lyons, jurukamera yang telah ditugaskan untuk merakamkan video dokumentari tersebut.

Malah, video ketika Steve Irwin diserang oleh haiwan gergasi tersebut juga berjaya dirakamkannya. Menurut Justin Lyons, ketika proses penggambaran tersebut beliau dan mendiang Steve Irwin telah berpindah keluar daripada bot besar ke bot kecil untuk melakukan penggambaran.

Mengikut perancangan mereka, babak terakhir filem dokumentari tersebut akan memaparkan ikan pari tersebut berenang dan beredar jauh daripada Steve yang ketika itu memandang ke arah laut. Malangnya, mungkin kerana ikan tersebut menyangka bayang-bayang Steve merupakan seekor ikan jerung, iaitu salah satu pemangsanya, ikan pari tersebut telah "terbang" keluar daripada air dan menyerang Steve.

Justin yang ketika itu sudah bersiap sedia untuk merakam video langsung tidak menyangka serangan tersebut. Menurut beliau, dalam beberapa saat sahaja, haiwan tersebut telah menyerang atau "menikam" Steve beratus kali. Walaupun Steve telah diserang, beliau terus merakamkan video kerana menyangka ia hanyalah serangan yang menyebabkakn kecederaan kecil.

Namun, sebaik sahaja meletakkan kameranya, beliau ternampak Steve sedang berdiri dan berlumuran darah yang begitu banyak sekali. Beliau tahu sesuatu yang sangat buruk sedan berlaku. Beliau mengatakan bahawa ikan tersebut telah menikam dada Steve.

Darah keluar makin banyak apabila beliau mengeluarkan bahagian ikan yang tajam itu. Ianya bukan sahaja tajam, malah bergerigi menjadikan kecederaan yang dialami lebih teruk. Steve mengalami luka sebesar dua inci pada jantungnya dan beliau terpaksa dipindahkan segera ke bot besar untuk mendapat bantuan.

Menurut Justin Lyons, Steve nampak tenang ketika itu seperti sudah tahu beliau akan mati. Malah, beliau kata-kata terakhirnya kepada jurukameranya itu adalah "I'm Dying" sebelum mati tidak lama kemudian.

Video ketika peristiwa Steve diserang ikan pari ini berjaya dirakam tetapi tidak pernah dikongsi di mana-mana platform atau sosial media sebagai menghormati keluarganya. Justin Lyons bagaimanapun telah menyerahkan rakaman tersebut kepada isteri Steve.

Minat Steve Irwin terhadap haiwan nampaknya diwarisi daripada kedua ibu bapanya yang telah menubuhkan Australia Zoo. Bukan itu sahaja, nampaknya anak-anak Steve turut meneruskan legasi Steve Irwin. Hasil perkahwinan dengan isterinya Terri, beliau dikurniakan 2 orang anak iaitu Bindi (perempuan) dan Robert (lelaki).

Pada Oktober 2018 yang lepas, kedua-duanya bersama ibu mereka baru sahaja mengumumkan siri dokumentari terbaru mereka yang diberi nama “‘Crikey! It’s The Irwins!’. Menurut mereka, siri ini bagi meneruskan kerja bapa mereka yang "belum selesai".


Wad Mental Paling Ganas dalam Sejarah : Pendedahan Kisah Hitam Rumah Sakit Jiwa Byberry

"Ribuan penghuni menghabiskan hari-hari mereka terkunci pada peralatan yang dalam bahasa eufemistisnya digelar "penahan" iaitu gari yang diperbuat daripada kulit tebal, anak baju kanvas yang besar, "sungkup telinga," "sarung tangan," gelang tangan, kunci, tali penyambung dan cadar penahan.

Ratusan yang lain terkurung dalam "penginapan" yang kosong, tanpa katil dan berbau busuk akibat kotoran dan najis. Bilik mereka hanya mendapat cahaya pada siang hari melalui lubang bersaiz setengah inci melalui tingkap yang ditutup dengan kepingan besi manakala pada waktu malam kegelapan pekat menyelubungi sehingga tangisan mereka tidak didengari langsung melalui dinding dengan plaster yang tertanggal."

Gambaran sedemikian mungkin kedengaran seperti babak dalam sebuah filem seram, namun ia sememangnya benar-benar berlaku di Hospital Sakit Jiwa Byberry Philadelphia sekitar tahun 1946 seperti yang didedahkan oleh Majalah LIFE.

Malah, sehingga ke hari ini, persekitaran tidak berperikemanusiaan dan kes penderaan pesakit kekal sebagai satu legasi di rumah sakit jiwa yang secara rasminya telah diambil alih oleh kerajaan negeri pada penghujung 1930-an dan digelar Hospital Negeri Philadelphia itu. Wad sakit mental yang mengerikan itu dilaporkan yang paling ganas dalam sejarah.

Segalanya bermula pada tahun 1903 sebagai sebuah ladang bekerja bagi beberapa pesakit dengan mental yang kurang stabil. Lama-kelamaan ia berkembang menjadi kampus yang lebih 'moden' dengan pertambahan bilangan blok bangunan. Walaupun pembinaan bangunan-bangunan baru itu berjaya mengurangkan kadar kesesakan di rumah sakit jiwa yang lain dengan pemindahan pesakit, ia berkembang dengan terlalu pantas sehingga tidak sempat mengambil pekerja secukupnya.

Tidak lama selepas itu, pentadbir hospital membiarkan sesiapa sahaja bekerja di situ walaupun tidak mempunyai kelayakan khusus. Asalkan calon tersebut ingin bekerja, maka dia akan terus diambil. Dilaporkan mungkin ramai antara mereka sebenarnya lebih layak menjadi pesakit berbanding pekerja.

Pada masa yang sama, hampir 3,000 pembantah ikut nurani (conscientious objector) yang tidak ingin berperang dalam Perang Dunia Kedua atas sebab-sebab keagamaan dihantar ke rumah-rumah sakit jiwa di seluruh negara. Ada beberapa daripadanya yang dihantar ke Byberry dan melalui gambar dan pengalaman merekalah kisah penderaan di hospital tersebut mula didedahkan satu persatu.

Walaupun ada segelintir kakitangan yang benar-benar berdedikasi, mengambil berat tentang pesakit dan bekerja dengan rajin, ada juga pekerja lain yang mengambil kesempatan dengan melakukan pelbagai penyeksaan yang masih menghantui ramai orang sehingga ke hari ini.

Oleh sebab kekurangan tenaga kerja, susunan tugasan menjadi begitu tidak tersusun dan kelam-kabut. Ramai pesakit yang dibiarkan dalam keadaan telanjang dan tidak dimandikan. Kerja pengurusan penginapan dan penyelenggaran sering tidak diendahkan. Tempat tidur tidak dicuci, lantai melekit-lekit akibat limpahan air kencing. Daripada merawat dan menjaga pesakit, para kakitangan memilih untuk mengikat mereka di kedua-dua belah kaki dan tangan, adakalanya diabaikan sehingga berbulan-bulan lamanya.

Pada penghujung tahun 1980-an, seorang residen bernama William Kirsch yang berusia 27 tahun telah ditahan seperti itu selama 14 bulan dan ada kemungkinan pernah berlarutan sehingga tiga tahun. Mahkamah Daerah Pennsylvania Timur mendapati Byberry telah melanggar hak asasi kemanusiaan Kirsch serta mengeluarkan arahan agar dia dibebaskan dari hospital. Menurut peguamnya, Stephen Gold, keadaan Kirsch jauh lebih baik semasa mula masuk ke institusi tersebut sekitar 7-8 tahun sebelumnya dan dia didera sehingga tidak dapat dipulihkan lagi.

Sekitar tahun 70-an iaitu satu dekad sebelum kes Kirsch, dilaporkan sekurang-kurangnya terdapat 57 mangsa yang mati akibat diabaikan. Dijangkakan sebenarnya angka itu lebih tinggi kerana banyak kes kematian yang berjaya disembunyikan.

Tambahan pula, Byberry mengamalkan polisi pintu terbuka bagi residen yang masih boleh berfikir dan bergerak sendiri. Disebabkan itu, ramai yang cuba melarikan diri dari pusat tahanan terbabit. Penduduk di kawasan berhampiran sering menjumpai pesakit yang terbaring di laman rumah. Ada juga pesakit yang berjalan-jalan namun akhirnya membunuh diri sendiri tidak jauh dari kawasan hospital.

Berikut merupakan satu petikan artikel akhbar Philadelphia Record yang menjelaskan tentang teknik "penyembuhan air" Byberry:

Seorang atendan merendamkan sehelai tuala besar ke dalam air. Selepas memerah lebihan air, dia akan melilit tuala itu di leher pesakit. Kedua-dua hujung tuala ditarik dan dipintal. Pada mulanya dia akan menguatkan pintalan sebelum perlahan-lahan melakukannya agar pesakit sedar apa akibat yang akan menyusul. Pesakit kemudian akan memohon rasa belas kasihan namun pintalan tetap diteruskan.

Mata pesakit menjadi buntang, lidah membengkak dan semakin sukar bernafas. Setelah beberapa ketika, tubuhnya akan jatuh terkulai. Wajahnya pucat lesi dan kelihatan seperti tidak lagi bernafas. Lima belas minit kemudian barulah dia menunjukkan tanda-tanda bernyawa kembali. Pesakit telah 'didiamkan.'

Perbuatan ini tidak akan meninggalkan sebarang kesan fizikal pada tubuh pesakit. Maka, dengan mudah para penyeksa ini dapat meloloskan diri daripada pihak berkuasa.

Sebagaimana "penyembuhan air" ini, penyeksaan dan penderaan lain juga sering tidak disedari masyarakat dunia luar. Menurut salah seorang pembantah ikut nurani yang dihantar berkhidmat di situ, atendan sentiasa berhati-hati agar tidak dilihat sesiapa semasa menggunakan sebarang "senjata" atau ketika memukul pesakit.

Antara penderaan yang paling menyeksakan pesakit adalah ketika menerima "rawatan." Sebagai contoh, doktor akan mencabut gigi pesakit tanpa menggunakan sebarang anestetik atau melakukan prosedur lain tanpa ubat penahan sakit.

Salah seorang pakar psikiatri yang pernah bertugas sementara di Byberry pada tahun 1970-an iaitu Larry Real masih mengingati saat melihat sendiri seorang kakitangan di situ cuba menjahit luka pesakit tanpa ubat tahan sakit. Doktor-doktor di situ diberitahu bahawa mereka yang mengalami skizofrenia tidak dapat merasa sebarang kesakitan.

Berlawanan dengan penggunaan ubat tahan sakit, ubatan lain pula digunakan secara berlebih-lebihan sehingga membahayakan. Misalnya Thorazine (yang pernah dianggap sebagai dadah ajaib) digunakan secara bebas dan sewenang-wenangnya di Byberry.

Malah, syarikat farmaseutikal Smith Kline-French juga pernah membuka makmal di Byberry untuk menjalankan penyelidikan dan uji kaji yang dilaporkan sangat meragukan. Disebabkan pesakit tidak memahami apa-apa sebelum memberikan kebenaran atau ketiadaan ahli keluarga yang boleh dimaklumkan sekiranya berlaku kematian akibat uji kaji, ramai pesakit dipaksa supaya menjadi "sukarelawan" bagi ujian-ujian dadah ini. Akhirnya, ratusan penghuni hospital sakit jiwa Byberry menemui maut kesan daripada dadah yang diberikan.

Pada tahun 1919, dua pegawai di Byberry mengaku pernah mencekik seorang pesakit sehingga matanya terkeluar. Kedua-dua pegawai ini menyalahkan gangguan PTSD yang dialami mereka akibat daripada Perang Dunia Pertama. Selepas kejadian itu, mereka bukan sahaja tidak dijatuhkan sebarang hukuman, malah dibiarkan sahaja menyambung tugas di Byberry. Tidak cukup dengan itu, mereka diberikan bayaran yang lebih lumayan.

Selain kes kakitangan membunuh pesakit, kes-kes pesakit berbunuhan sesama sendiri juga banyak dilaporkan. Ini disebabkan Byberry turut menjadi kediaman kepada penjenayah yang dihantar untuk melalui "ujian psikiatri" sebagai hukuman menggantikan penjara.

Pada tahun 1944, seorang pesakit pernah cuba membunuh menggunakan sudu yang diasah tajam. Menurut Warren Sawyer yang merupakan seorang pembantah ikut nurani serta pekerja di situ, dia pernah menyaksikan seorang pesakit menikam pesakit lain dengan sudu tersebut di bahagian tepi leher sehingga lebih kurang 1 inci ke dalam. Mangsa dapat diselamatkan kerana tusukan sudu itu hanya terkena sipi-sipi dari sahaja dari urat jugulum.

Seorang penghuni wanita juga pernah diperkosa, dibunuh serta mayatnya dibuang oleh rakan penghungi yang lain pada tahun 1987. Para kakitangan akhirnya menjumpai tubuh wanita tersebut selepas mendapati terdapat penghuni yang membawa giginya ke sana ke mari.

Sementara itu, dua lagi mayat dijumpai dari tapak hospital pada tahun 1989 selepas penyenggara kawasan membersihkan lalang dan rumput tinggi yang telah memenuhi persekitaran. Salah seorang mangsa tersebut dilaporkan telah hilang selama lima bulan. Situasi ini menunjukkan tiada siapa yang mempedulikan jika ada mana-mana penghuni yang tiba-tiba 'hilang' dan tiada siapa yang akan berusaha mencari mereka.

Selepas berdekad lamanya beroperasi secara 'gelap' dan menimbulkan terlalu banyak kontroversi, akhirnya Hospital Mental Byberry ditutup pada 21 Jun 1990.


Top 4 Misi Berjaya Ke Planet Zuhal

Penjelajahan ke planet Zuhal menjadi impian manusia sejak penemuan sistem gelung atau cincinnya yang sangat hebat dan menakjubkan oleh ahli astronomi Galileo Galilee pada tahun 1610.

Sehingga hari ini, hanya empat penyiasatan ruang menggunakan kapal tanpa pemandu oleh NASA menerokai planet Zuhal.

Hanya satu misi orbit yang termasuk dalam 4 misi yang berjaya ke Zuhal ini dan 3 baki lagi adalah misi penerbangan pemerhatian.

Pioneer 11 adalah lawatan ruang angkasa yang pertama ke planet Zuhal.

Ia dilancarkan oleh NASA pada tahun 1973 untuk membuat kajian mendalam tentang lingkaran asteroid, rantau antara orbit  planet Musytari dan Zuhal.

Ia membuat pendekatan yang paling hampir dengan atmosfera Zuhal pada 1 September 1979. Ketika itu, Pioneer 11 terbang 20,000 km di atas permukaan Zuhal.

Penemuan bulan baru dan gelung-F planet Zuhal adalah pencapaian terbesar yang dibuat oleh Pioneer 11. Ia menghantar kembali banyak imej Zuhal dan bulannya, kebanyakannya adalah imej resolusi rendah.

Maklumat dari Pioneer 11 membantu para saintis untuk menentukan bahawa planet Zuhal mempunyai atmosfera tanpa sifat dan sebahagian besar planet ini mengandungi hidrogen cair.

Siasatan angkasa lepas NASA oleh Voyager I adalah objek buatan manusia yang paling jauh bergerak dari Bumi.

Pada 12 September 2013, ia meninggalkan sistem suria dan pada 27 Jun 2014 ia mengembara sejauh jarak 127.44 AU (unit astronomi).

Ia dilancarkan pada 5 September 1977 dan mula menjelajah atmosfera Zuhal pada tahun 1980, sebuah misi terbang ke Zuhal.

Voyager 1 menghantar gambar resolusi tinggi sistem Zuhal yang pertama semasa penerokaannya. Penerokaan angkasa ini juga membuat pendekatan yang paling hampir dengan Titan, Bulan Zuhal.

Ia membantu saintis mendapatkan banyak maklumat mengenai sifat Titan, menentukan bahawa atmosferanya tidak dapat ditembusi dalam cahaya yang dapat dilihat.

Voyager 1 mengambil 900 imej resolusi tinggi Bulan Zuhal. Maklumat yang dikumpulkan oleh siasatan juga membuktikan kerumitan dalam gelung Zuhal.

Penerokaan ruang angkasa Voyager 2 adalah sebahagian daripada misi antara bintang oleh NASA. Ia dilancarkan pada 20 Ogos 1977, 16 hari sebelum pelancaran Voyager 1.

Tetapi Voyager 1 mengatasi Voyager 2 ketika misi berlangsung. Kedua-dua misi ini masih aktif dan Voyager 2 adalah beberapa bilion kilometer di belakang Voyager 1.

Penjelajahan Zuhal dan Musytari juga termasuk dalam misi utama Voyager 2. Pada Ogos 1981, hanya setahun selepas penerokaan oleh Voyager 1, Voyager 2 sampai ke dalam sistem Zuhal.

Siasatan angkasa ini berhasil mengambil banyak gambar planet Zuhal dan gelungnya secara dekat.

Dengan menggunakan maklumat ini, ahli sains NASA mendapat bukti perubahan dalam gelung Zuhal dan menemui satelit-satelit baru yang berputar di sekeliling planet ini.

Voyager 2 juga mencatatkan kepelbagaian suhu dan tahap kepadatan dalam atmosfera Zuhal. Maklumat dari Voyager 2 juga termasuklah beribu-ribu imej resolusi tinggi Bulan Zuhal.

Graviti Zuhal juga menguasakan misi ruang angkasa Voyager 2 untuk memperluaskannya ke arah planet-planet yang jauh.

Cassini adalah misi mengorbit berjaya yang pertama ke Zuhal. Ia dilancarkan pada tahun 1997 bersama dengan penerokaan angkasa Huygens, yang dikendalikan oleh NASA, agensi angkasa Eropah dan agensi angkasa Itali.

Cassini direkodkan memasuki orbit Zuhal pada 1 Julai 2004. Sejak itu, pengorbit Cassini terus menyalurkan maklumat secara terus setiap hari. Menjelang 1 Julai 2014, Cassini menyelesaikan 10 tahun yang berjaya di Zuhal.

Dalam tempoh ini, pengorbit Cassini telah mengembara 3.2 billion kilometer di sekitar Zuhal dan melakukan 2 juta arahan.

Ia menghantar kembali 332,000 imej, termasuk gambar resolusi tinggi Zuhal, gelung dan Bulannya.

Pada 14 Januari 2005, penerokaan Huygens dipisahkan dari Cassini dan mendarat di permukaan Titan, menghantar kembali jumlah data yang banyak ke Bumi.

Pengorbit Cassini juga membuat penerbangan jarak dekat di sekitar Titan untuk mengumpul lebih banyak meklumat mengenai atmosfera itu.

Pada tahun 2006, Cassini juga mengambil imej cincin baru Zuhal. Pada 19 Julai 2013, Cassini mengambil imej berwarna Bumi dan Bulan dari sistem Zuhal, dari 1.5 bilion kilometer jauhnya.

Ia menjadi gambar paling penting dari pengorbit Cassini dan Bumi kelihatan seperti satu titik kecil dalam imej tersebut.


Sejarah Kejatuhan Constantinople dan Empayar Byzantine di Tangan Empayar Uthmaniyyah

Constantinople telah bertahan melawan serangan dan pengepungan sejak berabad-abad lamanya. Ia kekal bertahan sehingga akhinya teknologi baru meriam besar Empayar Uthmaniyyah telah dibawa ke ibu kota Empayar Byzantine itu.

Kejatuhan Constantinople pada bulan Mei 1453 itu menandakan berakhirnya zaman kegemilangan kebanyakan empayar di Eropah dan Asia Barat. Selepas meriam besar membedil kubu Constatinople, tentera Uthmaniyyah merampas bandar purba itu dan membunuh sesiapa sahaja yang melawan.

Hampir 4,000 orang telah terkorban dan 50,000 lagi menjadi tawanan perang. Ada penduduk Constantinople yang membunuh diri kerana takut untuk menghadapi tentera Uthmaniyyah atau dijadikan hamba.

Constantinople adalah ibu kota kepada Empayar Byzantium atau Empayar Rom Timur. Ia juga menjadi salah satu kota utama bagi agama Kristian. Bandar ini dinamakan sempena Maharaja Constantine yang memerintah pada kurun ke-4 Masihi ketika pada hari-hari awal kebangkitan Kristian. Hari ini, bandar ini dinamakan Istanbul dan kebanyakan penduduknya adalah Muslim.

Namun, ini bukanlah kali pertama Constantinople dan Empayar Byzantine diserang. Sebelum Empayar Uthmaniyyah menyerang bandar itu pada kurun ke-15, Constantinople telah berjaya menahan beberapa serangan lain seperti:

Tentera Byzantine yang berpangkalan di dalam bandar dan mempunyai armada di pelabuhan telah menghalang penceroboh daripada berjaya selama beberapa abad lamanya. Ini kerana angkatan bersenjata Constantinople mempunyai senjata rahsia yang dipanggil "Greek Fire" iaitu cecair yang sangat mudah terbakar.

Aset terbesar kota itu adalah tembok pertahanan dan paritnya. Pada abad ke-5, Maharaja Theodosius II telah membangunkan sistem pertahanan kota itu dengan membina tiga lapisan tembok sepanjang 6.5 km.

Selain itu, Constantinople terletak di bahagian semenanjung dan dikelilingi oleh tiga sisi laluan air. Adalah sangat mudah untuk menghalang kapal daripada menghampiri dengan memasang rantai di bawah permukaan air pada laluan masuk.

Ketika berlakunya serangan tentera Uthmaniyyah pada April 1453, dianggarkan hanya 5,000 orang tentera sahaja yang mengawal bandar itu dan beberapa buah kapal mempertahankan perairannya. Kali ini pasukan Byzantine telah kalah dari segi bilangan tentera, senjata dan kapal.

Pada 5 April 1453, Sultan Muhammad al-Fatih atau dikenali juga sebagai Muhammad II dan tenteranya telah mengepung Constantinople. Sultan yang hanya berusia 21 tahun itu telah menghantar utusan kepada Maharaja Constantine IX, menuntut supaya menyerah kepada tentera Uthmaniyyah.

Constantine IX tidak memberikan sebarang respon. Sultan Muhammad al-Fatih bertekad untuk menawan kota purba itu dan dia sememangnya mempunyai jumlah kekuatan yang cukup bagi menyokong tindakannya itu.

Tidak seperti mereka yang pernah menyerang Constantinople sebelum ini, Muhammad al-Fatih mempunyai senjata berat yang direka oleh seorang rakyat Hungary bernama Orban. Kekuatan pasukan Muhammad al-Fatih dianggarkan antara 60,000 hingga 200,000 orang tentera. Dia juga mempunyai sebuah armada besar yang menunggu di luar untuk memasuki pelabuhan Costantinople.

Meriam milik tentera Uthmaniyyah itu sangat menggerunkan. Salah satu daripada jenis meriam itu berukuran 9 meter panjang dan lubang meriam itu berukuran 1 meter diameter. Meriam itu boleh menembak peluru seberat 500 kg dengan jarah sejauh 1.5 km.

Meriam itu akan menjadi terlalu panas hinggakan hanya boleh ditembak sebanyak tujuh kali sahaja sehari. Akan tetapi, tentera Uthmaniyyah mempunyai meriam lain yang lebih hebat dan boleh menembak sebanyak 100 kali sehari.

Keesokan harinya pada 6 April, meriam besar Uthmaniyyah mula memecahkan tembok Constantinople menjadi runtuhan. Tentera Constantinople membalas serangan pada tembok yang berlubang dan cuba membaik pulih tembok itu pada sebelah malam. Tentera Constantinople juga mempunyai meriam mereka sendiri namun jauh lebih kecil berbanding Uthmaniyyah.

Pengeboman ke atas Constantinople berlangsung selama enam minggu lamanya. Tentera Constantinople cuba untuk memasang rantai pada perairan kota mereka tetapi tentera Uthmaniyyah berjaya mematahkan perangkap mereka.

Armada Uthmaniyyah berjaya membawa masuk sebanyak 70 buah kapal ke dalam pelabuhan Constantinople. Mereka mula mengebom tembok yang lebih lemah menghadap laut.

Pada akhir bulan Mei, Sultan Muhammad al-Fatih menerima berita bahawa beberapa tanah jajahannya di Asia Minor sedang berlakunya pemberontak kerana kebanyakan tenteranya telah dikerahkan ke Constantinople.

Pada waktu ini Sultan Muhammad al-Fatih telah membuat tawaran kepada Maharaja Constantine IX agar maharaja itu membayar ufti kepadanya dan sultan akan menarik balik pengepungan terhadap Constantinople agar dapat kembali ke Asia Minor.

Akan tetapi, Maharaja Constantine IX telah menolak tawaran itu. Ia merupakan satu kesilapan besar yang telah dilakukan oleh maharaja Empayar Byzantine itu. Sultan Muhammad al-Fatih kemudian mengarahkan tenteranya untuk terus menyerang dan menawan Constantinople yang merupakan bandar terkaya di dunia ketika itu.

Pada 29 Mei 1453, selepas 57 hari mengepung Constantinople akhirnya Sultan Muhammad al-Fatih berjaya menawan kota itu. Mereka menaikkan bendera Uthmaniyyah dan membuka pintu utama di bandar itu bagi membolehkan tentera selebihnya masuk.

Pasukan tentera Uthmaniyyah telah menghancurkan berhala-berhala, lukisan dan gereja Kristian. Sultan Muhammad al-Fatih masuk ke bandar itu pada hari yang sama dan menitahkan agar gereja Hagia Sophia yang megah itu akan ditukarkan menjadi sebuah masjid.

Selepas penaklukan kota purba itu, Sultan Muhammad al-Fatih telah memindahkan ibu kota Uthmaniyyah dari Andianople (Edirne di Turki) ke Constantinople.


5 Fakta Mengejutkan Mengenai Kegiatan Lanun Somalia

Setiap tahun, kita pasti akan mendengar mengenai kes rompakan rompakan kapal-kapal dagang yang dilakukan oleh lanun yang berasal dari Somalia. Kawasan kegiatan lanun ini bergerak aktif adalah di sekitar kawasan perairan Somalia dan Teluk Aden.

Isu ini bukanlah isu yang kecil sebaliknya merupakan isu antarabangsa. Hal ini disebabkan laluan ini merupakan laluan utama kapal-kapal dagang. Modus operandi kumpulan lanun ini mudah. Mereka merompak kapal tersebut dan akan meminta bayaran tebusan daripada syarikat milik kapal ataupun kerajaan.

Kerana jumlah kes rompakan oleh lanun Somalia ini, beberapa pihak telah berbincang untuk mengadakan kawalan keselamatan secara berkala di kawasan perairan ini. Kesannya, jumlah kes rompakan di kawasan ini dilaporkan turun mendadak.

Kali ini pihak Iluminasi ingin berkongsi sedikit sebanyak informasi menarik mengenai kegiatan rompakan lanun Somalia ini. Walaupun dianggap sebagai penjenayah, lanun-lanun ini sebaliknya menggelarkan diri mereka "badaadinta badah". Ianya adalah perkataan dalam bahasa Somalia yang membawa maksud penyelamat dilaut. Pelik bukan?

Untuk setiap rompakan, biasanya kumpulan lanun ini berjaya memperolehi jutaan ringgit sebagai bayaran tebusan bagi melepaskan kapal dagang yang ditawan. Menariknya, dalam situasi seperti ini syarikat insuran sebenarnya merupakan pihak yang mendapat lebih banyak keuntungan.

Berdasarkan statistik, syarikat insurans memperoleh kira-kira 10 kali ganda daripada jumlah yang diperoleh oleh lanun-lanun ini. Sebagai contoh, pada tahun 2010, kumpulan lanun ini memperoleh sekitar $148 juta wang tebusan. Pada tahun tersebut juga, syarikat-syarikat pemilik kapal dagang membayar $1.8 bilion premium insurans terdapat syarikat insurans.

Apabila kawalan keselamatan di kawasan perairan Somalia semakin diperketatkan, lanun-lanun ini terpaksa mencari alternatif lain untuk mencari wang. Antara kegiatan mereka adalah meminta wang perlindungan daripada para nelayan haram yang memasuki kawasan perairan Somalia.

Sebagai tukaran, kumpulan lanun ini akan memberi perlindungan kepada nelayan haram ini supaya mereka bebas menangkap ikan. Kumpulan nelayan haram ini biasanya berasal daripada negara luar seperti Iran, Korea Selatan dan Thailand. Pada masa yang sama, lanun ini akan menghalang nelayan tempatan daripada menangkap ikan di perairan mereka sendiri.

Menariknya, kumpulan lanun ini asalnya bukanlah lanun sebaliknya mereka juga merupakan nelayan. Setelah kejatuhan kerajaan Somalia pada tahun 1991, ramai nelayan daripada luar mula memasuki dan menangkap ikan di kawasan perairan Somalia secara haram.

Keadaan ini menyebabkan hasil tangkapan nelayan Somalia turun secara mendadak. Malah, kumpulan nelayan haram ini juga seringkali akan menembak ke arah bot nelayan tempatan yang menghampiri mereka. Bagi mengatasi perkara ini, mereka menubuhkan pasukan pengawal perairan yang akan menangkap nelayan-nelayan haram ini dan akan meminta bayaran tebusan daripada mereka untuk dilepaskan.

Menyedari perkara ini merupakan cara yang efektif untuk memperoleh wang, kumpulan nelayan ini mula merompak kapal-kapal yang melalui kawasan perairan Somalia. Walau bagaimanapun, pada masa kini kebanyakan lanun Somalia ini bukan asalnya daripada nelayan sebaliknya hanya golongan belia miskin yang tiada pilihan lain untuk meneruskan kehidupan.

Setiap kegiatan rompakan sangat berisiko dan melibatkan kos yang tinggi. Oleh itu, untuk setiap rompakan kumpulan lanun ini akan mendapatkan suntikan kewangan daripada pelabur awam. Para pelabur ini akan memperoleh kembali wang mereka beserta bunga setelah kumpulan lanun ini memperoleh wang pelaburan.

Bagi tujuan ini, satu pasaran saham telah ditubuhkan dan diuruskan secara bersama oleh lebih 72 kumpulan lanun Somalia. Setiap bahagian saham yang dijual ini bukan sahaja boleh dibeli oleh para pelabur dengan bayaran wang tunai sebaliknya boleh dibeli dengan senjata api seperti AK-47 dan pelancar roket.

Walaupun biasanya memperoleh ratusan juta ringgit wang tebusan, para lanun yang melakukan rompakan ini sebaliknya hanya memperoleh sedikit sahaja bahagian daripada wang tersebut. Kebiasaannya mereka akan memperoleh sekitar $30,000 hingga $75,000 untuk setiap kejayaan rompakan mereka.

Dalam setiap rompakan, para pelabur adalah golongan yang mendapat paling banyak daripada hasil wang tebusan. Selain para pelabur dan lanun, sedikit daripada bahagian wang tebusan yang diperolehi biasanya akan disumbangkan pula kepada komuniti mereka untuk membina dan membaik pulih sekolah dan hospital.


Fahami Sejarah Masyarakat Uyghur : Minoriti Dalam Tanah Asal Sendiri

Isu berkaitan masyarakat Uyghur di China setiap hari dikongsikan oleh pelbagai individu dan pihak media. Ada yang berkongsikan berkenaan seksaan serta tekanan yang berlaku ke atas mereka, ada juga yang berkata semua itu hanya mitos rekaan pihak barat, yang berusaha mahu memburukkan kerajaan China.

Artikel ini bukanlah untuk membingcangkan berkenaan isu tersebut, tetapi untuk menjelaskan serba sedikit berkenaan asal-usul dan identiti masyarakat Uyghur yang kini diberikan perhatian dunia.

Bolehkah anda menerangkan tentang salasilah masyarakat Uyghur? Kami yakin selepas membaca artikel ini, sekurang-kurangnya anda akan lebih jelas mengapa mereka boleh berada dalam situasi yang melanda mereka, ketika ini.

Istilah 'Uyghur' membawa makna penyatuan atau kerjasama. Diambil daripada perkataan Turki, cara menyebut perkataan 'Uyghur' adalah 'OY-Ghur'.

Sejarah orang Uyghur sebenarnya sangat panjang, dengan rekod pertama sejarah Uyghur dicatatkan buat kali pertama 17,000 tahun dahulu dengan kewujudan Empayar Uyghur di kawasan daerah Mu.

Masyarakat Uyghur melalui empat fasa besar dalam sejarah mereka dengan semua catatan sejarah mereka boleh dibahagikan kepada zaman atau era tersebut;

Zaman pra empayar yang berlaku sekitar 300BC hingga tahun 630, zaman empayar yang berlangsung bermula tahun 630 hingga 840, zaman Idiqut atau Qocho yang bermakna 'zaman kekayaan agung' sekitar tahun 840 hingga 1200 dan yang terakhir adalah zaman Mongol bermula tahun 1209 hingga 1600.

Era kegemilangan orang Uyghur boleh dikatakan berakhir semasa penjajahan orang Mongol. Selepas terkuburnya populariti Jalan Sutera (Silk Road) di China yang dijadikan laluan perdagangan utama ketika itu, masyarakat Uyghur mula hilang pengaruh mereka terhadap ekonomi dan pemerintahan zaman tersebut.

Selepas kejatuhan tamadun awal mereka, orang Uyghur berjaya membentuk sebuah negara bernama Turkistan Timur, sebuah negara merdeka yang berkembang naik, namun kedatangan Dinasti Qing menjajah mereka seterusnya melumpuhkan negara tersebut. Ini berlaku pada tahun 1876.

Penentangan masyarakat setempat selama 8 tahun gagal menghalang kawasan mereka daripada diambil alih dan wilayah itu diisytiharkan secara rasmi sebagai sebahagian daripada wilayah Empayar Manchu pada 18 November 1884, dinamakan semula sebagai 'Xinjiang' yang bermakna 'Wilayah Baru' atau 'New Frontier.'

Kejayaan Parti Nasionalis China menjatuhkan Empayar Manchu pada tahun 1911 menyebabkan wilayah tersebut betukar tangan, jatuh ke tangan kerajaan China.

Selepas lebih 20 tahun, pemberontakan orang Uyghur dimulakan kembali pada tahun 1933 menerusi penubuhan Republik Islam Turkisan Timur, melalui revolusi yang berlaku dengan bantuan tentera Russia. Pada tahun 1944, orang Uyghur sekali lagi berjaya merampas kembali wilayah asal mereka di kawasan Ghulja membawa kepada penubuhan kerajaan republik bebas daripada kawalan kerajaan China.

Walaupun diberikan autonomi oleh kerajaan China dalam memastikan pemberontakan lebih besar tidak berlaku, sehingga kini masyarakat yang mendiami Xinjiang tetap mahu menubuhkan negara mereka sendiri.

Impian mereka mahu menubuhkan kembali Turkestan Timur atau 'Uyghurstan,' meliputi seluruh kawasan Xinjiang dengan perancangan mahu menjadikan Urumqi sebagai ibu negara mereka.

Nama 'Xinjiang' yang digunakan sebagai nama wilayah tempat mereka tinggal juga dibantah, berikutan elemen budaya Cina yang ada pada nama tersebut tidak mencerminkan identiti sebenar masyarakat mereka.

Makna penuh perkataan Xinjiang yang sebenarnya bermaksud 'sebuah wilayah yang dipulangkan pada negara asalnya' - dikatakan menghina masyarakat asal wilayah tersebut.

Wilayah Xinjiang ketika ini merupakan wilayah yang diberikan autonomi terbesar di China menempatkan masyarakat berbilang kaum seperti orang Uyghur, Han, Kazakhs, Tibet, Kyrgyz, Mongol dan juga Russia.

Dalam sejarahnya yang panjang, orang Uyghur telah melalui pelbagai perubahan khasnya daripada segi agama. Pada awalnya mereka menganut kepercayaan seperti ajaran Shaman, Maniche, Kristian, Buddha dan akhirnya secara majoriti menerima ajaran dan cara hiduphidup .

Kerajaan Uyghur secara rasminya trlahtpun menamakan Islam sebagai agama rasmi mereka sejak tahun 960 semasa pemerintahan Sultan Sutuq Bughra Khan.

Berikutan daripada perubahan itu, masyarakat Uyghur mula mengamalkan sistem tulisan Arab bagi menulis bahasa mereka. Bagaimanapun, perubahan menyeluruh masyarakat Uyghur memeluk Islam mengambil masa beratus tahun lamanya - dengan hanya pada tahun 1450 orang Uyghur secara majoritinya memeluk Islam.

Di bawah pemerintahan kerajaan China sekarang, dikatakan bantahan mula timbul berikutan kedatangan orang Han ke dalam wilayah itu, yang setakat ini mewakili 40 peratus jumlah penduduk Xinjiang. Perkara itu dilihat seperti cuba melemahkan pengaruh penduduk asal ke atas tanah mereka sendiri.

Projek-projek pembinaan yang dilakukan juga mengubah sistem sosial masyarakat Uyghur, dengan orang-orang Han mendominasi ekonomi; memegang jawatan-jawatan penting dalam industri sehingga mengakibatkan orang Uyghur tidak mendapat tempat dalam mencorak wilayah mereka sendiri.

Aktviti agama Islam juga mula dikawal pihak berkuasa walaupun mereka mempunyai autonomi. Pembinaan masjid dan sekolah agama perlu mendapat kebenaran khas kerajaan China.

Pada tahun 2014, kerajaan tempatan Xinjiang mengumumkan larangan kepada mana-mana penjawat awam Muslim daripada berpuasa semasa bulan Ramadan.

Tekanan demi tekanan yang dihadapi memaksa kumpulan pemisah yang dinamakan sebagai Gerakan Islam Turkistan Timur mengambil langkah lebih agresif menentang kerajaan China.

Kerajaan China pula nampaknya seakan-akan tidak lagi mampu bersabar dengan ancaman yang dibawa bangsa yang satu masa dulu - berupaya menubuhkan sebuah empayar besar dan disegani dunia.


5 Kilang Tenaga Nuklear Terbesar Di Dunia Berdasarkan Kapasiti Tenaga Dihasilkan

Sehingga tahun 2014, kira-kira 11% peratus daripada tenaga di dunia ini dihasilkan daripada tenaga nuklear dan 39% pula dihasilkan daripada arang batu. Walau bagaimanapun, statistik ini pastinya berubah memandangkan permintaan yang semakin meningkat terhadap penjanaan tenaga bersih.

Walaupun tenaga nuklar dilihat sebagai alternatif yang bagus, kesukaran untuk menguruskan reaktor atau kilang penghasilan tenaga nuklear serta risiko keselamatan yang sangat tinggi menyebabkan tidak ramai pihak yang mahu mengambil risiko.

Walau bagaimanapun, kerana kepelbagaian kemajuan teknologi di negara-negara Asia, kebanyakan daripada kilang-kilang penghasilan tenaga nuklear terbesar di dunia wujud di benua ini. Kali ini pihak Iluminasi ingin berkongsi senarai 5 kilang tenaga nuklear terbesar dunia yang wujud pada masa.

Senarai ini disusun mengikut jumlah kapasiti tenaga yang dapat dijana oleh setiap kilang tenaga nuklear ini. Data-data mengenai kapasiti tenaga yang dihasilkan pula diambil daripada data yang diterbitkan oleh pihak International Atomic Energy Agency (IAEA).

Kilang Tenaga Nuklear Hanbit yang terletak di Korea Selatan ini (dahulunya dikenali sebagai Kilang Tenaga Nuklear Yeonggwang) adalah 1 daripada 6 kilang yang mampu menjana tenaga melebihi 5500 MW yang wujud di dunia. Terletak di daerah Jeollanam-do, kilang ini diuruskan oleh Korea Hydro & Nuclear Power iaitu syarikat subsidiari kepada pembekal tenaga terbesar di Korea Selatan iaitu KEPKO.

Kesemua 6 reaktor nuklear yang digunakan adalah jenis Pressurized Water Reactors (PWR). Dua daripadanya telah mula beroperasi pada tahun 1986 sementara baki 4 yang lain mula beroperasi pada tahun 1994, 1995, 2001 and 2002.

Sebuah lagi kilang tenaga nuklear yang dibina di Korea Selatan. Kilang ini mula beroperasi pada tahun 1988 dan mempunyai 6 buah reaktor PWR dengan setiap satunya mempunyai kapasiti antara 968 MW- 997 MW.

Buat masa ini, dua buah reaktor lagi sedang dibina dan dua lagi akan mula beroperasi menjelang 2022. Reaktor-reaktor baru yang menggunakan teknologi baru ini dijangka menelan belanja sehingga $6 billion. Ianya juga buat pertama kalinya akan menggunakan keseluruhan komponen yang dicipta di Korea sendiri.

Kilang Tenaga Nuklear Kori merupakan kilang tenaga nuklear kedua terbesar di benua Asia dan merupakan terbesar di Korea Selatan. Ianya turut dioperasikan oleh syarikat Korea Hydro & Nuclear Power, iaitu subsidiari KEPCO yang merupakan pembekal tenaga terbesar di Korea Selatan.

Kilang ini mula beroperasi pada tahun 1978. Secara keseluruhannya, terdapat 7 buah reaktor nuklear yang wujud disini campuran antara reaktor berkapasiti kecil, sederhana dan besar.

Stesen Penjanaan Tenaga Nuklear Bruce yang terletak di Ontario, Kanada ini secara rasminya merupakan kilang tenaga nuklear kedua terbesar di dunia dengan kapasiti 6,384 MW. Kilang ini terletak di bahagian timur pantai Lake Huron dari mana ia menggunakan air daripada tasik  ini untuk sistem penyejukan.

Kilang ini mempunyai keluasan seluas 9.32 kilometer persegi. Ketika artikel ini ditulis, kilang ini merupakan kilang nuklear terbesar di dunia yang sedang beroperasi memandangkan Kilang Tenaga Nuklear Kashiwazaki-Kariwa di Jepun diberhentikan operasinya buat sementara waktu dan hanya dijangka akan beroperasi semula menjelang April 2019.

Dengan kapasiti tenaga sekitar 7965 MW,  Kilang Tenaga Nuklear Kashiwazaki-Kariwa yang terletak di Jepun ini secara rasminya merupakan kilang tenaga nuklear terbesar di dunia pada masa kini. Kilang ini meliputi kawasan seluasa 4.2 kilometer persegi dan mempunyai 7 buah unit reaktor.

Setiap unit reaktor disini mampu menjana tenaga antara 1,100MW hingga 1,356MW. Kilang ini mula beroperasi pada September 1985 tetapi buat masa ini, operasi kilang ini diberhentikan buat sementara waktu bagi membolehkan kerja-kerja audit dan penyelidikan dilakukan bagi memenuhi garis panduan baru yang dikeluarkan oleh kerajaan.


5 Persembahan Konsert Terbesar Dunia Yang Pernah Dianjurkan Dalam Sejarah

Konsert adalah sebuah persembahan secara langsung di hadapan penonton. Walaupun kita boleh mendengar lagu atau muzik daripada radio, televisyen ataupun telefon pintar, pengalaman mendengar sendiri secara langsung artis kegemaran kita menyanyikan lagu sentiasa mengujakan.

Tidak hairanlah ada peminat yang sanggup menghabiskan duit ratusan ringgit untuk membeli tiket bagi menghadiri sesuatu konsert. Bagi mereka, dapat menyaksikan artis kegemaran mereka melakukan persembahan di hadapan mereka secara langsung merupakan pengalaman yang tidak boleh dilupakan seumur hidup.

Bergantung pada tempat konsert tersebut dianjurkan, biasanya tiket yang dijual adalah terhad bagi memastikan tempat tersebut dapat menampung jumlah peminat yang hadir. Namun, pernahkah anda terfikir apakah konsert terbesar yang pernah dianjurkan dalam sejarah?

Kali ini, pihak Iluminasi ingin berkongsi senarai 5 konsert terbesar yang pernah dianjurkan dalam sejarah. Senarai ini disusun berdasarkan statistik kedatangan penonton ke konsert-konsert ini. Menariknya, kesemua konsert dalam senarai ini adalah konsert yang dianjurkan secara percuma

Konsert ini telah dianjurkan pada 31 Disember 1994 oleh lagenda penyanyi rock daripada British, Rod Stewart. Konsert ini diadakan pada malam ambang tahun baru di Pantai Copacabana yang terletak di bandar Rio de Janeiro. Ianya dihoskan oleh syarikat MTV.

Mengikut statistik yang direkodkan, dianggarkan 3.5 juta manusia telah menghadiri konsert ini dimana 2 juta daripadanya adalah wanita. Menariknya, konsert ini telah dianjurkan sebagai hadiah kepada golongan miskin yang tidak mampu membayar tiket yang mahal untuk menghadiri konsert berbayar.

Pada tahun 1997, pihak bandar Moscow telah menganjurkan satu konsert besar sempena menyambut ulang tahun ke 85. Pihak penganjur telah memilih Moscow State University sebagai lokasi memandangkan ia sangat ideal untuk menampung jumlah penonton yang sangat ramai. Dianggarkan 3.5 juta penonton menghadiri konsert ini.

Konsert ini diberi nama “Oxygene in Moscow” dan artis utama yang membuat persembahan pada waktu itu adalah artis popular dari Perancis, Jean-Michael Jarre. Konsert tersebut turut disertai dengan persembahan bunga air, laser dan upacara memperingati kematian Puteri Diana yang baru mati akibat kemalangan.

Paris La Defense merupakan satu konsert yang diadakan di ibu negara Perancis pada tahun 1990 sempena cuti Hari Kebangsaan Perancis. Konsert ini dibiayai oleh Kementerian Kebudayaan Perancis dan beberapa usahawan ternama.

Antara tarikan utama konsert ini adalah penyanyi bintang Perancis sendiri, Jean-Michael Jarre. Konsert ini dikatakan telah menarik kira-kira 2.5 juta penonton, menjadikannya sebagai konsert ke 3 terbesar dunia menurut Guinness Book of Records.

Monsters of Rock adalah acara atau karnival muzik tahunan yang bermula di England sebelum ianya dianjurkan di negara-negara lain seperti Belanda, Sepanyol, Itali, Jerman, Perancis dan banyak lagi. Dari nama konsert ini sahaja, anda sudah tahu bahawa ianya adalah untuk peminat muzik rock.

Namun, pada tahun 1991 penganjurannya telah mencatatkan rekod kedatangan penonton sekitar 1.6 juta, menjadikannya konsert ke 4 terbesar dalam sejarah. Antara artis yang membuat persembahan pada tahun tersebut adalah kumpulan-kumpulan rock terkenal seperti AC/DC, Pantera, Metallica, The Black Crowes dan. E.S.T.

Antara tahun 2005 dan 2007, kumpulan muzik The Rolling Stones telah mengadakan siri jelajah konsert "A Bigger Bang" di beberapa tempat seluruh dunia. Siri jelajah ini adalah bagi mempromosikan album mereka "A Bigger Bang" yang juga merupakan album terlaris mereka sepanjang zaman.

Menariknya, salah satu konsert mereka yang diadakan di Pantai Copacabana, Rio de Janeiro telah berjaya mencatatkan jumlah 1.5 juta penonton. Ini menjadikannya konsert ke 5 terbesar yang pernah dianjurkan dalam sejarah.


5 Kaedah Rawatan Perubatan Yang Paling Menakutkan Dalam Sejarah

Daripada sinar matahari hinggalah ke tiub kulit, rawatan perubatan vintaj yang menakutkan ini sebenarnya teknik yang memberikan inspirasi dan masih digunakan hari ini.

Sejarah perubatan dipenuhi dengan kaedah rawatan luar biasa yang mana kelihatan seperti satu cara penyeksaan.

Walau bagaimanapun, banyak penyelesaian aneh pada masa lalu sebenarnya membuka jalan untuk rawatan perubatan moden yang digunakan hari ini.

iluminasi.com kongsikan 5 kaedah perubatan yang paling menakutkan dalam sejarah.

Kuasa penyembuhan matahari telah diiktiraf dan dihargai sejak zaman Empayar Inka, adalah saluran air kejuruteraan dan orang-orang Yunani kuno musykil dengan kewujudannya.

Tetapi pabila doktor Faroese-Denmark, iaitu Niels Finsen menemukan bahawa radiasi cahaya boleh membantu merawat penyakit lupus vulgaris pada tahun 1890-an, barulah kaedah terapi cahaya moden ini dilahirkan.

Teknologi ini mendapat sambutan dan untuk sebahagian besar daripada separuh pertama abad ke-20, terapi cahaya digunakan untuk segala-galanya dari penyakit ulser varikos hinggalah kepada jangkitan dada dan anemia.

Kanak-kanak yang sakit adalah pesakit yang paling popular untuk kaedah rawatan kontroversial ini, yang mana memaparkan gambar-gambar kanak-kanak separa bogel yang mengelilingi bola-bola yang menyeramkan seperti dirasuk syaitan.

Terapi cahaya kemudiannya menjadi usang apabila antiobiotik menjadi popular pada tahun 1960-an, namun ia masih digunakan sehingga ke hari ini untuk merawati penyakit demam kuning pada bayi yang baru lahir dan beberapa penyakit kulit seperti ekzema dan psoriasis.

Walaupun peralatan sinar-X awal, dengan semua perbatasan mekanikal dan alat penghias seperti mimpi buruk, mungkin kelihatan seperti imaginasi yang menyakitkan oleh ahli sains gila, namun perkembangan radiografi kekal sebagai salah satu kemajuan yang paling penting dalam perubatan diagnostik.

Seperti banyak usaha saintifik, teknologi pengimbasan perubatan disokong akibat letusan peperangan.

Kurang dari setahun selepas Wilhelm Röntgen mula-mula mengesan dan menghasilkan sinar-X pada tahun 1895, teknik baru itu mendapati tempatnya di sebuah hospital tentera.

Makmal radiografi mula berkembang dan tak lama kemudian, teknologi "keajaiban" ini digunakan secara meluas.

Radiografi satu ketika dahulu melibatkan jentera dan pengendali asas yang dibungkus dalam apron plumbum padat yang memberikan penampilan yang menakutkan.

Dan semakin teknologi ini berkembang, terutamanya semasa Perang Dunia I, di mana radiografi menyelamatkan nyawa yang tak terhitung jumlahnya dengan membantu para doktor ketika itu, pemahaman kita tentangnya dan bahayanya juga berkembang.

Hari ini, peralatan ini dicipta dengan reka bentuk yang kurang menakutkan.

Kebanyakan rawatan awal untuk kecacatan tulang belakang melibatkan rak dan pendakap yang mungkin tidak kelihatan pada hari, yang mana seperti ini ruang penyeksaan atau penjara bawah tanah yang suram.

Bayangkan pesakit terikat dan digantung tangan, pinggul, dan kepala ke rangka kayu yang direka untuk menarik dan memutar badan mereka.

Walaupun kelihatan agak teruk, mekanisma pelurus tulang belakang ini mungkin memberikan kebaikan kepada mereka yang mengalami masalah seperti scoliosis.

Sekurang-kurangnya, ia membantu mengembangkan pemahaman kita tentang kaedah yang paling berkesan untuk merawat masalah tulang belakang kompleks.

Hippocrates, ahli fizik Yunani, menghuraikan tentang scoliosis pada 400 SM, dan sejak itu semua cara menangani tulang belakang telah dicipta yang mana kebanyakannya menemui kegagalan.

Pada tahun 1895, Lewis Sayre, yang dianggap sebagai salah seorang bapa pencipta pembedahan ortopedik, mencadangkan rawatan scoliosis dengan cara penggantungan.

Menurut Lewis , pesakit perlu digantung pada tangan mereka sehingga mereka tergantung di atas udara, di mana titik kecacatan scoliosis mereka boleh diluruskan dan plaster dipasangkan untuk membetulkannya.

Malah, Lewis sendiri pernah menggantungkan dirinya sendiri sebagai salah satu proses perubatan ini.

Teknik ini dipersoalkan, tetapi ia berfungsi untuk membantu membangunkan kaedah moden pada hari ini.

Pada tahun 1952, ketika wabak polio Amerika Syarikat berada di tahap paling parah, lebih daripada 21,000 orang menghidap penyakit paralisis dan sekurang-kurangnya 3,000 meninggal dunia.

Mangsa virus mengalami gejala seperti selesema pada peringkat awal jangkitan, sebelum penyakit itu menjejaskan saraf penting dalam sistem pernafasan.

Bagi sesetengah orang, satu-satunya pilihan adalah ditempatkan di dalam "paru-paru besi", alat pernafasan buatan yang kelihatan seperti alat penyeksaan berbanding kaedah rawatan.

Bagi sesetengah pesakit, kehidupan di dalam mesin ini mengambil tempoh yang pendek, dan mengurungkan diri beberapa minggu di dalam kotak logam ini sudah cukup untuk memulihkan mereka sepenuhnya.

Bagaimanapun, mangsa-mangsa yang kurang bernasib baik terpaksa menghabiskan sisa hidup terkurung dalam mesin ini.

Walaupun menyeksakan, namun bagi kebanyakan pesakit, kotak logam ini dilihatkan sebagai rahmat dan tanpanya, virus polio mungkin akan meragut lebih banyak nyawa.

Program vaksinasi polio dan ventilator moden telah menyebabkan kotak besi ini tidak lagi berguna pada hari ini.

Pada tahun 2014, dipercayai bahawa terdapat hanya 10 orang di Amerika Syarikat yang masih hidup dalam kotak besi ini.

Di awal kemunculan pembedahan plastik pada awal abad ke-20, ketika para doktor perang seperti Sir Harold Gillies berusaha untuk menutupi kekejaman pertempuran yang mengerikan, percubaan dan inovasi perubatan merupakan sesuatu yang sangat diperlukan.

Sebagai contoh, kisah Walter Yeo, seorang pelayar Inggeris yang kehilangan kelopak matanya ketika Perang Dunia 1.

Kecacatan yang dialami Walter memaksa penyelesaian baru dihasilkan, iaitu cantuman kulit gaya 1916. Harold  Gillies yang melakukan prosedur itu menggunakan teknik penciptaannya sendiri yang dikenali sebagai "pedicle tubed."

Ia melibatkan pelucutan kulit dari dada Walter pada tiga sisi, mengupasnya kembali dan menampalkannya ke bahagian wajah yang cacat.

Kulit tersebut masih lekat pada dada Yeo tetapi dijahit ke dalam "tabung" kulit yang menyambungkan wajah dan dadanya untuk memastikan aliran darah dan mencegah jangkitan pada cantuman. Ia juga berguna untuk menakutkan kanak-kanak.

Hasil prosedur itu agak teruk jika mengikut standard pembedahan plastik moden, tetapi Walter dapat meneruskan kehidupan normal dan bahkan kembali bertugas secara aktif.

Sejak itu, perkembangan antibiotik moden untuk menangani jangkitan bermakna bahawa pakar bedah tidak lagi perlu menjahit pesakit seperti Frankensteinian, tetapi percubaan awal ini adalah penting dalam pemahaman kita mengenai pembedahan plastik moden.


Kisah Pelakon Hollywood Diminati Hitler Yang Akhirnya Menjadi Musuh Kegemaran

Pada zaman sekarang, penyanyi dan pelakon dari Korea Selatan sememangnya digilai ramai terutamanya para wanita. Mereka sanggup melakukan apa sahaja jika berpeluang untuk bertemu dengan idola mereka. Akan tetapi, perkara ini sebenarnya sudah pun berlaku sejak filem mula ditayangkan lagi. Berikut adalah kisah peminat yang begitu taksub dengan seorang pelakon bernama Clark Gable.

Walaupun dia tidak pernah berminat untuk membintangi filem klasik Gone With the Wind yang terkenal, pelakon Clark Gable menjadi popular dan dikenali ramai kerana peranannya di dalam filem itu. Di dalam filem itu, dia memegang watak sebagai Rhett Butler.

Clark Gable ialah seorang yang berkarisma, mempunyai senyuman yang menawan dan berpewatakan maskulin yang menjadi buruan pembikin filem di Hollywood. Dia dikagumi oleh wanita dan juga lelaki malah telah digelar oleh Ed Sullivan sebagai "Raja Hollywood".

Gable pernah muncul di layar perak bersama beberapa pelakon wanita yang paling popular pada masa itu seperti Ava Gardner, Marilyn Monroe, Joan Crawford, Greta Garbo dan Vivien Leigh. Ramai juga pelakon wanita yang mendakwa mempunyai hubungan romantik dengan Gable.

Secara peribadinya, Clark Gable adalah seorang yang sangat merendah diri. Ketika dia memenangi anugerah Oscar pada tahun 1934 untuk filem It Happened One Night, dia telah menyerahkan patung Oscar itu kepada seorang kanak-kanak yang mengatakan patung itu cantik.

Seperti yang dilaporkan oleh Classic Hollywood Central, Clark Gable berkata bahawa memenangi anugerah Oscar itu adalah lebih penting daripada memiliki patung Oscar itu sendiri.

Adolf Hitler, pemimpin gerakan Nazi Jerman adalah seorang yang meminati filem-filem klasik. Ketika muda, Hitler sebenarnya berminat pada hasil seni dan lukisan tetapi bertahun-tahun kemudian dia menjadi taksub dengan filem.

Daripada semua bintang filem Hollywood yang popular, pelakon yang paling diminati Hitler adalah Clark Gable. Dia sering menonton filem lakonan Gable di pawagam peribadi miliknya.

Pada bulan Januari 1942, isteri ketiga Clark Gable iaitu Carole Lombard telah terbunuh dalam nahas pesawat DC-3. Lombard yang merupakan antara pelakon wanita dengan bayaran termahal di Hollywood ketika itu dalam perjalanan pulang dari lawatan jelajah kempen bon perang.

Kematian Lombard kemudiannya telah diisytiharkan sebagai kematian rakyat Amerika Syarikat yang pertama berkaitan dengan Perang Dunia Kedua.

Selepas tragedi yang menimpa isterinya itu, emosi Gable sangat terganggu dan dia menjadi ketagih alkohol. Clark Gable percaya bahawa perkara terbaik yang perlu dilakukannya ketika itu ialah dengan melibatkan diri dalam perperangan itu sendiri.

Gable kemudian menghantar sepucuk telegram kepada Presiden Franklin D. Roosevelt meminta supaya dirinya disenaraikan dalam pasukan tentera. Hasil daripada permintaannya itu, Gable akhirnya menjadi salah seorang penembak untuk Tentera Udara Amerika Syarikat pada 12 Ogos 1942.

Tidak lama selepas dipilih, Gable telah dihantar ke Pantai Miami di Florida di mana dia telah menyertai Kelas USAAF OCS 42-E pada 17 Ogos 1942. Dia berjaya menamatkan latihan pada 28 Oktober 1942 dan dianugerahkan gelaran Leftenan Kedua.

Clark Gable juga mengajak beberapa orang rakannya  dalam bidang perfileman untuk menyertai pasukan tentera bersamanya. Antaranya ialah sutradara Andrew McIntyre, penulis skrip John Lee Mahin, operator kamera Mario Toti dan Robert Boles serta perakam suara Howard Voss untuk menyertai pasukannya.

Pada waktu itu, Angkatan Tentera Amerika Syarikat memerlukan sebuah filem propaganda bagi membantu mereka merekrut ahli tentera khususnya pasukan penembak. Clark Gable kemudian telah dihantar ke Britain untuk membintangi filem propaganda iaitu Combat America.

Selepas selesai melakukan penggambaran, Gable kekal di Britain dan mengambil bahagian dalam misi pertempuran udara ke atas Jerman. Mengetahui hal ini, Hitler telah mengarahkan agar Gable dibawa ke Jerman tanpa dicederakan. Walaupun perkara ini kedengaran lucu tetapi Hitler serius untuk mendapatkan Gable.

Hitler menjadi kecewa apabila tiada seorang pun tentera Jerman yang berjaya menangkap Gable. Dia kemudian telah mengarahkan Hermann Goering untuk menawarkan hadiah sebanyak $ 5,000 kepada sesiapa sahaja yang dapat membawa Clark Gable kepadanya.

Raja Hollywood kemudian mengetahui tentang tawaran yang dibuat Hitler untuk menangkapnya. Dia menjadi tertekan dan takut sekiranya Tentera Jerman berjaya menangkapnya. Gable menyangka mereka mungkin akan mengurungnya di dalam sangkar dan dia akan dibawa ke seluruh Jerman seperti seekor haiwan.

Walau bagaimanapun, Clark Gable tidak pernah ditangkap dan akhirnya berjaya mendapat kenaikan pangkat daripada Leftenan Kedua kepada Mejar. Untuk khidmatnya, Gable telah dianugerahkan Pingat Kempen Amerika, Pingat Kempen Timur Tengah-Afrika-Eropah, Medal Kemenangan Perang Dunia Kedua dan Pingat Salib Penerbangan Cemerlang.

Pada 12hb Jun 1944, Clark Gable telah dilepaskan daripada tugas perangnya dan telah kembali semula ke Amerika Syarikat di mana dia meneruskan kariernya sebagai Raja Hollywood.

Ia merupakan kejayaan bagi Gable kerana tidak pernah ditangkap oleh tentera Jerman. Tidak dapat dibayangkan apa yang akan dilakukan oleh Hitler yang obses terhadap pelakon idolanya itu.

Pada 6 November 1960, Clark Gable telah dihantar ke Pusat Perubatan Presbyterian Hollywood di Los Angelas kerana mengalami serangan jantung. Pada pagi 16 November, doktor mengatakan bahawa keadaannya semakin baik tetapi dia meninggal dunia pada sebelah petangnya akibat saluran darah tersumbat. Gable berumur 59 tahun ketika itu.


Kisah Komuniti Yang Hidup Tanpa Pijak Tanah

Pada hari ini, kebanyakan kawasan serta rantau Landes di barat daya Perancis dipenuhi dengan kawasan berhutan. Malah, kawasan itu sebenarnya merupakan hutan paling besar di Perancis.

Akan tetapi lebih daripada seratus tahun yang lalu, ketika pada pertengahan abad ke-19 pemandangan di rantau Lander ini agak berbeza. Selain kawasan itu padat ditutupi dengan pokok-pokok pain, terdapat juga kawasan rawa atau berpaya yang begitu besar seluas mata memandang. Selain daripada itu, rantau Lander juga mempunyai jalan walaupun ia tidak kelihatan formal.

Selama berabad-abad lamanya, orang-orang miskin yang tinggal di sana sebahagian besarnya adalah terdiri daripada pengembala kambing. Apa yang menarik mengenai penduduk di sini ialah, mereka mempunyai cara tersendiri untuk hidup di kawasan yang lembab dan tidak rata ini.

Mereka menggunakan bentuk pengangkutan yang unik dinamakan jangkungan atau kaki bajang. Pengangkutan unik ini membolehkan para pengembala ini berjalan melalui kawasan pendalaman yang sering menjadi lembab dan basah apabila turunnya hujan lebat.

Namun, bukan itu sahaja kelebihan mereka apabila berjalan beberapa kaki tinggi dari atas tanah. Ketika berada pada kedudukan yang tinggi, para pengembala ini dengan mudah dapat melihat haiwan gembalaan mereka.

Mereka dapat mengawasi kambing biri-biri mereka daripada ancaman kumpulan serigala dari jarak jauh. Dengan ini, mereka mempunyai masa untuk menghalau serigala-serigala tersebut.

Selain itu juga, jangkungan ini membantu mereka untuk melangkah dengan jarak yang lebih panjang. Hal ini menyebabkan mereka dapat bergerak ke suatu kawasan dengan lebih pantas dalam masa yang singkat.

Jangkungan yang mereka gelar sebagai tchangues atau "kaki besar" ini diperbuat daripada kayu dan mempunyai saiz kira-kira lima kaki tinggi. Ia juga dilengkapi dengan tali yang lebar bagi menyokong kaki supaya lebih kukuh apabila berjalan.

Bahagian paling bawah jangkungan ini pula dibuat sedikit besar dan dikukuhkan dengan tulang kambing supaya tidak mudah patah atau terbenam jauh ke dalam tanah yang basah mahupun lembab.

Kebanyakan pengambala yang menggunakan jangkungan ini juga biasanya akan membawa satu tongkat sebagai sokongan tambahan ketika berjalan atau untuk menaiki jangkungan itu sendiri. Tongkat ini juga digunakan untuk menghalau gerombolan kambing biri-biri yang digembala mereka.

Walaupun jangkungan ini kelihatan sukar untuk digunakan, namun ia sebenarnya sangat stabil. Para pengembala kambing di daerah Landes menggunakan jangkungan ini hampir sebahagian besar dalam kehidupan mereka. Malah ada yang melakukan boleh melakukan kerja mengait kain sambil memerhatikan kambing biri-biri mereka di atas jangkungan.

Bukan sahaja pengambala kambing yang mahir dalam menggunakan jangkungan ini. Malah, hampir semua lelaki, wanita dan kanak-kanak di daerah Landes ini pandai menggunakannya sebagai alat pengangkutan.

Penduduk di sini telah dilatih sejak dari usia muda lagi. Mereka boleh melakukan pelbagai perkara menarik menggunakan jangkungan ini kerana begitu mahir dalam mengimbangi badan dan kelajuan ketika menggunakannya.

Mereka gunakan jangkungan hampir dalam segala pekerjaan yang mereka lakukan di luar. Sebagai contoh, para wanita akan pergi berbelanja di kedai, memetik bunga, malah berbual-bual dengan rakan mereka di pasar sambil berdiri di atas jangkungan ini.

Kanak-kanak juga pergi ke sekolah dengan menggunakan jangkungan. Malah, posmen di situ juga menghantar surat menggunakan jangkungan. Dengan cara ini, mereka dapat melakukan tugasan dengan sempurna walaupun melalui kawasan lecak yang kotor.

Para pelancong yang mengunjungi daerah ini pasti akan berasa seronok. Dikatakan bahawa Maharani Josephine pernah melawat Landes pada tahun 1808 untuk berjumpa dengan Napoleon Bonaparte.

Maharani dan rombongan istananya telah disambut oleh sekumpulan penduduk yang berjalan menggunakan jangkungan. Maharani itu berasa teruja dengan kecekapan mereka menggunakan alat itu. Malah, para penduduk itu mampu berjalan seiring dengan kuda-kuda yang membawa maharani itu.

Maharani Josephine kemudian membaling sejumlah wang syiling ke atas tanah sambil melihat para penduduk itu jatuh dari atas jangkungan mereka untuk mengutip duit yang dibalingnya. Maharani memerhatikan gelagat mereka sambil ketawa kerana lucu.

Perkara paling menakjubkan ialah, pada tahun 1891, seorang lelaki bernama Sylvain Dornon telah berjalan dari Paris ke Moskow menggunakan jangkungan. Jarak yang dilaluinya ialah sejauh 2800 km dan memakan masa selama 58 hari. Ini bermakna dia berjalan sejauh 48 km sehari secara purata.

Malangnya, penjalan kaki jangkungan ini berkurangan secara drastik pada kurun ke-19 apabila rantau Landes yang dipenuhi kawasan rawa ini telah dikeringkan dan digantikan dengan tanaman pokok pain.

Walau bagaimanapun, kemahiran yang luar biasa ini tidak hilang sepenuhnya. Penduduk di sini masih lagi menggunakan jangkungan ketika membuat persembahan pada festival rakyat setempat.


5 Haiwan Laut Paling Laju Di Dunia

Amat menakjubkan apabila memikirkan bahawa hidupan hidup di mana-mana sahaja sama ada di darat, udara dan air. Semuanya berbeza dari segi saiz, kelajuan dan mempunyai ciri-ciri aneh antara satu sama lain.

Bagi haiwan laut, kebanyakannya masih belum habis diterokai kerana saiz lautan yang terlalu besar. Namun, manusia dapat mengetahui haiwan laut yang manakah yang paling pantas di antara mereka.

Ikan terbang tergolong dalam keluarga jenis Exocoetidaes. Ia hidup di setiap lautan terutama di kawasan tropika dan subtropika yang hangat.

Spesis ini hidup di laut dengan zon cahaya matahari, yang berada dalam kedalaman kira-kira 200m, dengan cahaya yang lebih jelas.

Pengeluaran utama berlaku di zon ini dan oleh itu sejumlah tumbuhan dan organisma hidup dalam lingkungan ini.

Organisma kecil seperti ikan terbang adalah sasaran yang besar. Ia mampu berenang pada kelajuan 69 kilometer sejam menjadikannya haiwan laut ke-5 terpantas di dunia dan boleh meluncur di atas air selama 30 saat.

Dengan kelajuan ini, ia boleh bergerak 200 meter jauh dari pemangsanya. Selain itu, ikan ini adalah spesies terancam.

Ikan Tuna Yellowfin tergolong dalam keluarga Bonito dan spesies tuna yang lebih besar tinggal di hemisfer utara dan selatan. Ia hidup di permukaan air dan boleh mencecah berat kira-kira 181 kilogram dalam tempoh 8 tahun.

Sebagai haiwan air ke-4 terpantas di dunia, ikan ini mempunyai kelajuan maksimum 74 kilometer sejam. Reka bentuk biologi ikan tuna ini membolehkan ia mencapai kelajuan ini.

Sirip dada dan alur khas membantu spesis ini bergerak sepanjang arus dan ciri-ciri ini menjadikannya mampu berenang lebih pantas.

Ikan Tuna Yellowfin makan semua haiwan yang ada di persekitaran mereka dan ini menjadi sebab mengapa ia mudah menambah berat dengan cepat.

Antara makanan biasa bagi ikan ini termasuklah ikan lain, sotong dan dan organisma lain di permukaan laut. Ciri-ciri tuna yang lebih berat ini menjadikan ia sebagai sasaran nelayan dan syarikat.

Ikan jerung Mako yang juga dikenali dengan nama berbeza seperti blue pointer, jerung bonito shark atau jerung shortfin mako, adalah jenis jerung makarel yang besar. Spesis ini adalah yang paling pantas dalam kalangan semua jenis jerung.

Kadar tumbesaran haiwan ini jauh lebih tinggi dan jerung dewasa biasanya mempunyai panjang purata 3.2 meter dan berat sehingga 135 kg. Saiz ikan ini yang dilaporkan paling panjang adalah kira-kira 4.45 meter.

Jerung Mako hidup di laut tropika di seluruh dunia. Ia menjadikan ikan tuna, ikan todak, bonito, penyu, jerung lain dan burung laut sebagai makanan.

Pelbagai jenis jerung ini mampu mencapai kelajuan terpantas pada 74 kilometer sejam, menjadikannya haiwan laut ke-3 terpantas di dunia.

Fail serangan jerung antarabangsa telah mencatatkan beberapa kejadian di mana jerung ini menyerang manusia dan bot, kadang-kala menyebabkan kematian.

Jerung Mako tidak pernah dilaporkan menjadikan manusia sebagai mangsa, namun kelajuan, kekuatan dan saiz spesis ini mampu menyerang dan membunuh manusia.

Ikan todak adalah ikan sukan terkenal dari jenis ikan "billfish", berasal dari keluarga Xiphiidae.

Ia juga dipanggil dengan nama "broadbill". Satu ciri penting spesies ini adalah muncungnya yang panjang dan besar. Ikan todak biasanya mempunyai struktur tubuh yang panjang dan bulat, serta akan hilang gigi dan sisik pada tubuh ketika dewasa.

Ikan todak biasanya ditemui di Atlantik, Lautan Hindi, dan kawasan Pasifik pada kedalaman 550 meter dari permukaan air.

Saiz terbesar yang dilaporkan adalah sepanjang 4.55 meter dengan berat mencecah 650 kilogram. Selain daripada pancingan sukan, ia diburu sebagai makanan mahal di kebanyakan negara barat.

Kelajuan ikan todak mencapai 97 kilometer sejam menjadikan ia sebagai ikan dan haiwan air kedua terpantas di dunia.

Dalam iklim sejuk, ia cenderung untuk bergerak ke arah kawasan iklim yang lebih panas.

Ikan todak boleh menyelam ke arah mangsa hingga kira-kira 2,000 kaki ke dasar lautan. Muncungnya seperti pedang membantu untuk mencapai kelajuan dan juga untuk menikam mangsa.

Ikan Marlin tergolong dalam keluarga Istiophoridae dengan badan yang panjang, muncung tajam dan sirip panjang memanjang dari kerak badannya.

Nama ini berasal dari persamaan ikan ini dengan alatan pelaut yang dikenali sebagai "marlinespike". Haiwan ini adalah makhluk paling pantas di dalam air, dengan kelajuan 110 kilometer sejam.

Ikan Marlin adalah jenis pancingan sukan terkenal di kawasan tropika. Ia mampu membesar sehingga panjang 4.26 meter dengan berat sekitar panjang 7 meter dan mampu mencecah berat 900 kilogram.

Marlin biru Atlantik, Makaira Nigerian, marlin hitam dan Istiompax indica adalah beberapa spesies yang lebih besar dari kategori yang sama.

Ikan ini menggunakan muncung yang tajam dan kuat untuk membunuh mangsa. Ikan Tumbuk banir atau sailfish, spesies Marlin, dilaporkan memiliki kelajuan purata terpantas, 110 kilometer sejam, menjadikan ia paling laju di dunia.

Ikan marlin lebih gemar berada berdekatan dengan permukaan air dan kadang-kala berenang jauh daripada mangsa. Ikan ini melakukan penghijrahan tertentu dari kawasan tropika sejuk ke tempat yang lebih panas.


5 Penggusti Paling Berjaya Dalam Karier Sebagai Pelakon Atau Bintang Hollywood

Masa penulis kecil dulu, salah satu perkara yang paling penulis percayai adalah tentang kebenaran sebenar pertarungan gusti, khasnya dalam siri WWF (yang kini dikenali dengan nama WWE).

Melihat bagaimana mereka bertumbuk, bergaduh, bertekak dan saling maki-memaki antara satu sama lain memang mampu membuatkan peminat gusti sangat teruja dengan aksi mereka. Walau bagaimanapun, bila dah dewasa dan lebih memahami dunia amat jelaslah semua yang berlaku adalah berdasarkan skrip.

Mungkin kerana itu, tidak susah untuk kita dapat melihat penggusti yang berjaya memperkembangkan karier mereka daripada sukan gusti sehingga menjadi seorang pelakon berjaya. Berikut adalah lima orang penggusti paling berjaya menjadi pelakon filem yang disegani, membuktikan latihan berlakon dalam gelanggang bukan sekadar untuk suka-suka.

Menjadi antara penggusti paling terkenal di dunia semasa menerajui jalan cerita WWE dengan menjadi pemegang kejuaraan selama beberapa musim, Steve Austin memulakan karier dalam bidang lakonan dalam filem komedi 'The Longest Yard' bersama Adam Sandler.

Lebih banyak membintangi filem berstatus 'terus ke video,' karier filem Steve Austin agak perlahan berbanding dengan penggusti lain dalam senarai ini, dengan watak terbesar pernah disandangnya adalah sebagai salah satu watak dalam filem 'The Expendables' bersama Sylverster Stallone serta ramai lagi.

John Cena merupakan antara nama paling terkenal dalam sukan gusti sehingga kini dengan namanya kerap kali dijadikan meme oleh pengguna-pengguna internet. Semasa zaman kegemilangannya bersama WWE, John Cena terpilih sebagai individu pertama yang bakal memulakan siri filem terbitan WWE melalui studio mereka sendiri, dengan filem The Marine dihasilkan.

Cena kemudiannya tampil dalam beberapa filem komedi serta menyumbangkan suara untuk watak-watak animasi.

Bermula dengan lakonannya dalam filem 'The Wall' di mana Cena memegang watak utama, karier filem Cena nampak seakan mahu meletup sehingga dia ditawarkan memegang watak utama dalam filem 'Bumblebee', yang merupakan antara francais filem 'Transformers' popular di dunia.

Sekiranya dikira jumlah filem yang dibintangi, mendiang Roddy Piper besar kemungkinan akan diletakkan nombor 1 dalam senarai.

Mempunyai karier filem yang sangat prolifik serta membintangi beberapa filem klasik seperti 'They Live' memegang watak utama, sehingga kini karier mendiang belum dapat dicabar oleh mana-mana penggusti lain.

Piper turut melebarkan karier dengan melakukan banyak penampilan dalam pelbagai jenis siri televisyen. Walau bagaimanapun, karier beliau lebih banyak bertumpu pada industri filem di Kanada, negara kelahirannya.

Ini membuatkan nama beliau sebagai seorang anak seni kurang didedahkan kepada khalayak yang lebih besar.

Dave Bautista memulakan karier gusti pada tahun 2000 sebelum membintangi filem pertama beliau pada tahun 2006.

Walaupun demikian, karier lakonannya mula benar-benar meletup selepas membintangi filem aksi 'The Man With the Iron Fist' dan juga sambungan kepada filem 'Riddick' bersama aktor aksi Vin Diesel.

Wataknya sebagai Drax the Destroyer dalam filem 'Guardians of the Galaxy' yang bersifat kelakar tapi ganas menggelikan hati semua orang, membuktikan bakat Bautista sebagai pelakon aksi komedi yang berkesan.

Beliau seterusnya berlakon dalam filem James Bond 'Spectre,' kembali sebagai Drax lagi sekali dalam GOTG Vol 2 dan menampilkan diri dalam filem sains fiksyen Blade Runner 2049.

Tahukah anda, Dwayne Johnson atau The Rock memulakan karier lakonan dalam siri televisyen komedi 'That 70's Show', memainkan watak ayahnya sendiri?

Tuah memang menyebelahi Johnson kerana pada awal kemunculannya sebagai pelakon, banyak pihak meragui kebolehan beliau untuk membawa watak lebih besar.

Apatah lagi dua kemunculan awal beliau dalam filem The Mummy Returns dan The Scorpion King dikritik hebat kerana lakonan kayu. Bagaimanapun filem 'Walking Tall' yang diterbitkan pada tahun 2004 membuktikan bakat Johnson boleh diasah untuk membawakan watak lebih serius.

Beliau terpilih untuk masuk ke dalam francais The Fast and the Furious dalam filem 'Fast Five', meletakkan dirinya sebaris dengan bintang-bintang utama filem itu dan membintangi filem pecahan francais tersebut, 'Hobss and Shaw'.

Johnson turut banyak membintangi filem-filem komedi seperti The Other Guys dan Jumanji, serta menyumbangkan suara beliau dalam filem animasi Disney 'Moana,' memegang watak utama sebagai Maui yang kasar tapi berhati baik.

Beliau dikhabarkan bakal memainkan watak utama dalam salah satu filem adiwira terbitan DC, namun sehingga ke hari ini belum nampak lagi hasil yang dinanti-nantikan.


Kisah Lelaki Yang Tiada Perasaan Simpati Dan Belas Kasihan - Kuklinski a.k.a 'Iceman'

Richard Kuklinski a.k.a 'Iceman' adalah seorang pembunuh upahan yang bekerja untuk Mafia. Bukan seorang yang berbangsa Itali, dia tidak pernah menjadi "sebahagian" daripada keluarga penjenayah terkenal itu. Namun, dia sering bekerja untuk mereka dan didakwa telah membunuh lebih daripada 300 orang atas arahan banyak bos-bos Mafia.

Ramai yang mengatakan bahawa wang bukanlah motif utama Kuklinski melakukan pekerjaan sebegini. Dia adalah seorang sosiopatik yang gemar membunuh dan dibayar kerana hobinya itu.

Bagi kebanyakan orang, seseorang tokoh Mafia itu sering dilihat mempunyai watak yang romantis. Namun, ia berbeza dengan Kuklinski. Richard Kuklinski pernah ditanya adakah dia seorang pembunuh upahan? Kuklinski menjawab "Tidak, saya hanya seorang pembunuh semata-mata".

Richard Kuklinski dilahirkan di New Jersey pada tahun 1935. Bapanya seorang pemabuk manakala ibunya pula seorang yang kuat agama. Semasa kecil, Kuklinski memberitahu dia suka menyiksa dan membunuh haiwan. Ia bukanlah seperti memburu tetapi lebih kepada membunuh kucing-kucing jirannya.

Kuklinski mula menyedari perbuatan membunuh telah memberikannya rasa yang paling menyeronokkan dalam hidup. Kuklinski memberitahu bahawa dia membunuh buat pertama kalinya ketika berusia 14 tahun. Ketika itu dia telah memukul seorang kaki buli sehingga mati.

Kuklinski tidak habis bersekolah dan berhenti belajar. Pada tahun 1950-an, dia telah mula melibatkan dirinya dengan penjenayah tempatan di New Jersey. Ketika berusia 18 tahun, dia telah mendapat kontrak aktiviti jenayahnya yang pertama.

Malangnya bagi Iceman yang mempunyai ketinggian 6 kaki 5 inci ini, kebanyakan pekerjaan jenayah yang diterimanya pada peringkat awal tidak melibatkan pembunuhan. Dia dikehendaki melakukan rompakan, peras ugut dan mengedar dadah.

Ia seolah-olah tidak cukup buat Kuklinski. Pada pertengahan tahun 1950-an, dia telah pergi ke Kota New York bagi mencari orang untuk dibunuh. Mangsanya mungkin seseorang yang dikenalinya, ditemuinya secara rawak atau mungkin juga mereka yang membuatnya berasa jengkel.

Tidak kira bagaimana caranya, Kuklinski sememangnya gemar membunuh. Dia kadang-kala menembak mangsanya atau memukul mereka hingga mati, bergantung pada mood dan keadaan. Kuklinski memberitahu, pernah sekali dia sendiri hampir pengsan ketika sedang memaksa salah seorang mangsanya menghidu semburan botol sianida.

Menjelang awal tahun 1960-an, Kuklinski mula menjadi terkenal di kalangan Mafia di New Jersey dan New York. Kuklinski kemudian bekerja secara langsung di bawah bos Mafia Brooklyn iaitu Roy DeMeo, sebahagian daripada keluarga jenayah Gambino yang terkenal.

Pada mulanya, Kuklinski berhutang sejumlah wang dengan DeMeo namun hutangnya dikira langsai setelah dia membunuh seseorang seperti yang diarahkan oleh DeMeo.

DeMeo kemudian menyedari bakat yang ada pada Kuklinski dalam membunuh. Tidak lama selepas itu Kuklinski diambil bekerja untuk kumpulan gangster terkenal itu.

Kuklinski sememangnya tidak pernah gerun dan akan membunuh sesiapa sahaja. Dia bukan sahaja bekerja untuk DeMeo tetapi juga untuk bos-bos lain dalam keluarga jenayah Gambino yang besar. Tidak lama selepas itu dia dikenali dalam kalangan keluarga Gambino sebagai "Si Syaitan".

Pada hari ini, adalah sukar untuk melepaskan diri setelah melakukan pembunuhan. Ramai penjenayah yang ditangkap berdasarkan DNA yang mereka tinggalkan di tempat kejadian, membuatkan mereka sering "gagal".

Selain itu, kaedah yang digunakan oleh pihak polis juga bertambah baik. Banyak kamera CCTV yang dipasang di sudut-sudut jalan dan bangunan serta hampir semua orang memiliki telefon pintar. Kuklinski beroperasi sebelum semua teknologi canggih ini berkembang.

Untuk melepaskan diri daripada banyak pembunuhan yang dilakukannya, Kuklinski akan memotong jari mangsanya sehingga pihak polis tidak dapat mengambil cap jari. Selain itu, Kuklinski juga akan menarik keluar semua gigi mangsanya sekiranya mempunyai waktu supaya tidak dikenali.

Iceman juga banyak kali telah mengikat dan membuang mayat mangsanya di Sungai Hudson. Mayat yang terurai dalam air menyukarkan pihak berkuasa untuk mengenal pasti mangsa.

Walaupun melakukan pekejaan sebagai pembunuh upahan, Kuklinski juga mempunyai kehidupan berkeluarga. Pada tahun 1961 dia telah berkahwin dengan isterinya Barbara. Mereka kemudian dikurniakan tiga orang cahaya mata.

Ketika melangsungkan perkahwinan, Iceman dianggarkan telah melakukan sebanyak 65 pembunuhan. Seperti kebanyakan penjenayah yang lain, Kuklinski juga mempunyai kisah pembohongan tersendiri. Ketika mula bertemu dengan isterinya, Kuklinski memberitahu bahawa dia bekerja sebagai seorang setiausaha dalam perniagaan keluarga Gambino

Apabila Kuklinski dalam keadaan baik dia adalah seorang suami dan ayah yang gembira, penyayang dan sentiasa memberikan nafkah penuh. Namun, apabila marah dia kerap memukul isterinya dan sering mengatakan bahawa isterinya adalah "miliknya".

Dia juga pernah mengugut isterinya menggunakan pisau. Sekiranya Barbara meninggalkannya, Kuklinski akan membunuh wanita itu dan seluruh ahli keluarganya. Isterinya percaya ugutan Kuklinski walaupun tidak mengetahui hakikat bahawa suaminya itu memang seorang pembunuh sebenar.

Sepanjang tahun 60-an hingga 80-an, Kuklinski terus membunuh. Dia adalah pembunuh upahan Mafia terkenal di Pantai Timur dan seluruh negara. Namun, Kuklinski memberitahu bahawa dia tidak akan membunuh wanita dan kanak-kanak. Dia juga tidak bercampur secara sosial dengan majikannya.

Dia memisahkan kehidupan profesional dan kehidupan sosialnya. Tidak ada seorang pun di kejiranannya yang sedar akan aktivitinya walaupun dia sering menjemput jiran-jirannya untuk hadir ke acara BBQ yang diadakannya.

Pada tahun 1980-an, Kuklinski memulakan perniagaan jenayahnya sendiri. Mungkin disebabkan tertekan atau lalai, inilah kali pertama pihak berkuasa mula mengawasinya dengan lebih ketat.

Seperti kebanyakan kisah tentang jenayah terancang, salah seorang "rakan" Mafia Kuklinski telah berpaling tadah dan bersetuju untuk bekerjasama dengan pihak polis. Lelaki itu telah memakai alat perakam suara tersembunyi sebelum bertemu dengan Kuklinski bagi mendapatkan bukti persetujuan mengenai kontrak membunuh.

Pada tahun 1986, Kuklinski dan isterinya sedang bersarapan ketika rumah mereka dikepung oleh pihak polis. Apabila Barbara bertanya kepada pihak polis mengapa mereka datang, penyiasat utama memberitahu bahawa suaminya adalah seorang pembunuh.

Selepas perbicaraan yang panjang, Kuklinski didapati bersalah atas tujuh pembunuhan dan dijatuhkan hukuman penjara sepanjang hayat. Ketika di dalam tahanan, dia adalah seorang yang gemarkan publisiti.

Setelah bertahun-tahun menjalani kehidupan rahsia, Iceman Kuklinski memberi kerjasama dalam banyak wawancara majalah, akhbar dan TV. Dia mengaku bahawa menerima bayaran sebanyak USD 40,000 untuk membunuh Jimmy Hoffa, seorang pemimpin kesatuan di New Jersey yang kematiannya kekal misteri.

Kuklinski berkata bahawa dia tidak pernah menyesal dengan apa yang dilakukan, kecuali dia telah menyakiti keluarganya. Dia berharap agar keluarganya dapat memaafkannya namun mereka enggan.

Kali terakhir dia bertemu isterinya, Kuklinski mengalami penyakit kronik. Dia meminta isterinya agar mengarahkan doktor merawatnya dan dia akan mendedahkan semua aktiviti jenayahnya tetapi isterinya menolak. Dia akhirnya meninggal dunia pada tahun 2016.

Namun, kematian Iceman agak mencurigakan kerana pada masa yang sama dia dijadualkan untuk memberi keterangan terhadap Sammy Gravano. Kuklinski akan memberi keterangan bahawa Gravano pernah mengupahnya untuk membunuh seorang anggota polis. Semua tuduhan ke atas Gravano digugurkan kerana kekurangan bukti.


Sejarah Kemunculan Gerakan Anti-Vaksin yang Bermula di Amerika Syarikat

Pada bulan Disember 2014, sekumpulan pengunjung yang mengunjungi Taman Tema Disneyland, California bukan sahaja mendapat pengalaman berseronok di taman tema tersebut, tetapi juga turut dijangkiti dengan penyakit measles.

Dalam beberapa minggu kemudian, 125 kes jangkitan measles dilaporkan di seluruh Amerika Syarikat. Daripada kesemua pesakit dewasa dan kanak-kanak yang dijangkiti, 110 daripada pesakit tersebut tinggal di California. Kajian yang dilakukan juga menunjukkan hampir separuh daripadanya tidak pernah divaksinkan untuk penyakit mumps, measles dan rubella (MMR).

Agensi Centers for Disease Control and Prevention(CDC) kemudian melaporkan kes ini secara keseluruhannya menyebabkan 147 kes penyakit measles di seluruh Amerika Syarikat. Menurut analisis yang dibuat, penyebaran penyakit ini secara "mengejut" adalah kerana makin ramai yang tidak mendapat vaksin sepenuhnya ketika mereka kecil.

Perkara ini seperti sudah dijangka memandangkan gerakan anti-vaksin di Amerika Syarikat pada ketika itu yang semakin hebat.

Measles adalah sejenis penyakit yang sangat mudah berjangkit dan mempunyai simptom seperti demam panas dan juga ruam pada kulit. Ada sesetengah kes juga, ia boleh menyebabkan komplikasi seperti ensefalitis, iaitu keradangan akut otak. Dianggarkan 90% manusia yang terdedah kepada virus ini akan berisiko untuk dijangkiti kecuali jika mereka pernah divaksin atau pernah dijangkiti penyakit measles sebelum itu.

Pada pertengahan abad ke 20, 4 juta orang rakyat Amerika Syarikat dijangkiti measles setiap tahun dan ratusan mati kerana penyakit ini. Namun dua abad selepas kemunculan vaksin dan pelbagai kaedah rawatan pencegahan, organisasi Centers for Disease Control and Prevention (CDC) mengumumkan pada tahun 2000 bahawa penyakit measles telah pupus di Amerika Syarikat.

Malangnya, kes measles dilaporkan tiba-tiba muncul kembali di bandar-bandar besar di Amerika Syarikat seperti Seattle, Portland, Phoenix, Austin dan Kansas City. Wabak ini dikatakan berpunca daripada tindakan ibu bapa orang kulit putih golongan pertengahan dan atasan yang memilih untuk tidak memvaksinkan anak-anak mereka.

Menurut statistik, di Texas misalnya 57,000 kanak-kanak tidak divaksinkan pada tahun 2018. Jumlah ini merupakan dua kali ganda jumlah kanak-kanak yang tidak divaksinkan 5 tahun sebelum itu. Negeri seperti Texas mempunyai undang-undang yang memberikan hak kepada ibu bapa untuk menghalang anak mereka daripada diberikan vaksin atas alasan agama, falsafah atau kepercayaan peribadi.

Tindakan ibu bapa tidak memberikan vaksin kepada anak-anak mereka bukanlah sesuatu yang baru di Amerika Syarikat. Ianya dikatakan bermula sejak abad ke 19 lagi. Seperti pada hari ini, kebanyakan daripada golongan ini adalah mereka yang tinggal di bandar-bandar besar dimana mereka adalah golongan berpendapatan tinggi dan berpelajaran.

Pada abad ke 19, penyakit smallpox telah membunuh ramai manusia selama berabad lamanya. Seseorang yang dijangkiti penyakit ini hanya mempunyai tempoh 3 hingga 10 hari sebelum mati.

Pada 1796, seorang doktor British, Edward Jenner akhirnya berjaya mencipta vaksin untuk penyakit ini. Vaksin ciptaannya adalah berdasarkan konsep memberikan seseorang itu dengan sedikit dos virus cowpox yang berperanan untuk mengaktifkan sistem imunisasi badan terhadap penyakit smallpox.

Apabila semakin ramai manusia yang divaksinkan, ianya berjaya mencipta kekebalan kawanan (herd immunity) yang akan menyebabkan virus smallpox sukar disebarkan kerana ia tidak lagi mampu menjangkiti daripada seorang manusia kepada manusia yang lain. Lama-kelamaan, maka pupuslah wabak smallpox ini.

Vaksin ini tiba di New England pada tahun 1800 dan Thomas Jefferson iaitu Presiden Amerika Syarikat pada ketika itu mula menggalakkan pengambilannya. Bermula daripada Massachusetts pada tahun 1809, kira-kira beberapa tahun kemudian negeri-negeri seperti Minnesota, West Virginia dan California telah memperkenalkan undang-undang yang mewajibkan pengambilan vaksin.

Walau bagaimanapun, tentangan terhadap pengambilan vaksin telah mula wujud, terutamanya daripada golongan kelas pertengahan dan atasan yang tidak mempercayai kerajaan, sains atau perubatan.

Pada ketika itu, terdapat seorang doktor dari Boston, Immanuel Pfeiffer mengisytiharkan bahawa orang yang sihat tidak mempunyai risiko untuk mendapat penyakit smallpox. Untuk membuktikan teorinya itu, beliau melawat sebuah hospital di Boston dimana para pesakit smallpox dikuarantinkan.

Malangnya, beliau terkena jangkitan penyakit ini dan hampir mati disebabkannya. Peliknya, setelah sembuh daripada penyakit ini beliau terus lantang menentang usaha penggunaan vaksin.

Gerakan anti-vaksin ini turut dipelopori oleh Lora Little, seseorang yang menentang keras sebarang bentuk perubatan moden dan vaksin kerana lebih mempercayai perubatan tradisional. Malah, beliau mengatakan undang-undang yang mewajibkan vaksin adalah tidak adil dan mencabuli hak ibu bapa terhadap anak-anak.

Gerakan anti-vaksin ini terus rancak dengan penubuhan sebuah persatuan anti-vaksin yang diberi nama Anti-Vaccination Society of America. Persatuan ini diasaskan oleh seorang jutawan perniagaan bernama William Tebb pada tahun 1879. Cawangan pertamanya adalah di New York sebelum berkembang ke bandar-bandar besar lain seperti Pennsylvania, Maryland dan Massachusetts.

Sehingga awal abad ke 20, hampir separuh daripada negeri-negeri Amerika Syarikat telah mewajibkan pengambilan vaksin. Walau bagaiamanpun, keputusan mahkamah ini tetap di protes di beberapa kawasan dan ada juga yang penguatkuasaannya tidak begitu ketat.

Titik perubahan kewajipan vaksin di Amerika Syarikat bermula pada tahun 1902. Penyebaran wabak smallpox di Cambridge telah menyebabkan pihak kerajaan mewajibkan pengambilan vaksin. Malangnya, terdapat seorang individu bernama Henning Jacobson yang menentang keras tindakan mewajibkan vaksin ke atas semua penduduk.

Menurut beliau, sewaktu kecil beliau jatuh sakit setelah pengambilan vaksin. Selain itu, beliau juga turut mengatakan anaknya pernah jatuh sakit selepas mengambil vaksin. Pihak kerajaan terpaksa bertindak keras mengenakan dakwaan ke atasnya kerana kedegilannya itu.

Kes ini akhirnya dibicarakan di Mahkamah Agung Amerika Syarikat. AKhirnya pada tahun 1905, pihak mahkamah mengatakan bahawa kerajaan negeri mempunyai kuasa penuh untuk mencipta undang-undang bagi mewajibkan pengambilan vaksin. Dengan keputusan mahkamah itu, akhirnya gerakan penentangan terhadap vaksin mulai berkurangan buat seketika.

Sehinggalah pada tahun 1982 apabila sebuah dokumentari di televisyen bertajuk DPT: Vaccine Roulette mengenai vaksin difteria, pertussis dan tetanus disiarkan. Malangnya, dokumentari tersebut lebih memaparkan mengenai risiko pengambilan vaksin berbanding manfaatnya. Perkara ini telah kembali menimbulkan ketakutan kepada mereka yang menontonnya.

15 tahun kemudian, vaksin MMR pula muncul. Seorang doktor Andrew Wakefield dan beberapa orang doktor yang lain telah menerbitkan sebuah jurnal pada tahun 1998 yang mendakwa kemungkinan terdapat kaitan antara MMR dan dan permulaan gangguan spektrum autisme.

Jurnal itu telah dikritik hebat sehingga menyebabkan 10 daripada 12 orang penulisnya telah menarik balik penerbitan jurnal tersebut. Namun, ianya seolah-olah sudah terlambat. Jurnal tersebut telah mewujudkan perasaan skeptikal sesetengah rakyat Amerika Syarikat untuk kembali bangkit menentang pengambilan vaksin.

Kini, wabak penyakit seperti measles, smallpox, mumps, polio dan beberapa penyakit lain boleh dikatakan sudah pupus hasil daripada undang-undang yang mewajibkan pengambilan vaksin. Walau bagaimanapun, perkara ini menyebabkan orang ramai mulai lupa betapa bahanya penyebaran penyakit-penyakit ini suatu ketika dahulu sehingga menyebabkan gerakan anti-vaksin semakin lantang kembali.

Walaupun kesemua 50 negeri menyatakan pengambilan vaksin adalah mandatori, kebanyakannya memberikan kelonggaran untuk tidak mengambil vaksin atas alasan agama. Selain itu, 18 negeri memberikan kelonggaran kepada penduduknya untuk tidak mengambil vaksin atas kepercayaan falsafah individu tersebut.

Setelah penularan kembali wabak smallpox di Disneyland pada tahun 2014, negeri California telah memperketatkan undang-undang mengenai pengambilan vaksin dengan melupuskan alasan "kepercayaan peribadi" sebagai alasan untuk tidak mengambil suntikan vaksin.